
Αθήνα, σήμερα στις 2 Νοεμβρίου 2026, ημέρα Δευτέρα και ώρα 14.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ. 
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, αρχίζει η συνεδρίαση.
Πριν εισέλθουμε στην ημερήσια διάταξη, θα προβούμε στην ορκωμοσία της συναδέλφου κ. Ζωής Αναστασοπούλου, που αντικαθιστά τον κ. Διονύσιο-Χαράλαμπο Καλαματιανό ο οποίος παραιτήθηκε.
Καλείται η συνάδελφος κ. Ζωή Αναστασοπούλου να προσέλθει και να δώσει τον προβλεπόμενο από το Σύνταγμα και τον Κανονισμό της Βουλής όρκο.
(Στο σημείο αυτό προσέρχεται η Βουλευτής κ. Ζωή Αναστασοπούλου και δίνει τον ακόλουθο όρκο:
«Διαβεβαιώνω στην τιμή και τη συνείδησή μου ότι θα είμαι πιστή στην πατρίδα και το δημοκρατικό πολίτευμα, θα υπακούω στο Σύνταγμα και τους νόμους και θα εκπληρώνω ευσυνείδητα τα καθήκοντά μου»)
(Χειροκροτήματα)
ΠΡΟΕΔΡΕΥΩΝ (Ιωάννης Πλακιωτάκης): Άξια, άξια!
ΟΛΟΙ ΟΙ ΒΟΥΛΕΥΤΕΣ: Άξια, άξια!
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι Βουλευτές, στο σημείο αυτό θα προβούμε στην ορκωμοσία του συναδέλφου κ. Γεωργίου Βαρεμένου, που αντικαθιστά τον κ. Μιλτιάδη (Μίλτο) Ζαμπάρα ο οποίος παραιτήθηκε.
Καλείται ο συνάδελφος κ. Γεώργιος Βαρεμένος να προσέλθει και να δώσει τον προβλεπόμενο από το Σύνταγμα και τον Κανονισμό της Βουλής όρκο.
(Στο σημείο αυτό προσέρχεται ο Βουλευτής κ. Γεώργιος Βαρεμένος και δίνει τον ακόλουθο όρκο:
«Διαβεβαιώνω στην τιμή και τη συνείδησή μου ότι θα είμαι πιστός στην πατρίδα και το δημοκρατικό πολίτευμα, θα υπακούω στο Σύνταγμα και τους νόμους και θα εκπληρώνω ευσυνείδητα τα καθήκοντά μου»)
(Χειροκροτήματα)
ΠΡΟΕΔΡΕΥΩΝ (Ιωάννης Πλακιωτάκης): Άξιος, άξιος!
ΟΛΟΙ ΟΙ ΒΟΥΛΕΥΤΕΣ: Άξιος, άξιος!
ΠΡΟΕΔΡΕΥΩΝ (Ιωάννης Πλακιωτάκης): Θα διακόψουμε για λίγο και θα επιστρέψουμε για τη συζήτηση των επικαίρων ερωτήσεων. 
(ΔΙΑΚΟΠΗ)

ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, επαναλαμβάνεται η διακοπείσα συνεδρίαση. 
Εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής: 
«Με την παρούσα σας ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 2 Νοεμβρίου 2026 ότι οι επίκαιρες ερωτήσεις που θα συζητηθούν είναι οι εξής: 
Η υπ’ αρ. 159/26-10-2026 επίκαιρη ερώτηση θα απαντηθεί από τον Υπουργό Υγείας κ. Σπυρίδωνα-Άδωνι Γεωργιάδη.
Η υπ’ αρ. 132/19-10-2026 επίκαιρη ερώτηση θα απαντηθεί από τον Αναπληρωτή Υπουργό Υποδομών και Μεταφορών κ. Γεώργιο Κώτσηρα. 
Οι υπ’ αρ. 142/21-10-2026 και 145/21-10-2026 επίκαιρες ερωτήσεις θα απαντηθούν από τον Υφυπουργό Εθνικής Οικονομίας και Οικονομικών κ. Δημήτριο Μαρκόπουλο. 
Η υπ’ αρ. 167/26-10-2026 επίκαιρη ερώτηση θα απαντηθεί από τον Υφυπουργό Ανάπτυξης κ. Λάζαρο Τσαβδαρίδη.
Οι υπ’ αρ. 138/21-10-2026 και 160/26-10-2026 επίκαιρες ερωτήσεις θα απαντηθούν από τον Υφυπουργό Ναυτιλίας και Νησιωτικής Πολιτικής κ. Στέφανο Γκίκα. 
Η υπ’ αρ. 166/26-10-2026 επίκαιρη ερώτηση που απευθύνεται προς τον Υπουργό Περιβάλλοντος και Ενέργειας κ. Σταύρο Παπασταύρου δεν θα απαντηθεί λόγω αναρμοδιότητας. 
Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές.» 
Ξεκινάμε, λοιπόν, με την πρώτη με αριθμό 145/21-10-2026 επίκαιρη ερώτηση πρώτου κύκλου του Βουλευτή Κερκύρας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αλεξάνδρου-Χρήστου Αυλωνίτη προς τον Υπουργό Εθνικής Οικονομίας και Οικονομικών με θέμα: «Γιατί η Κυβέρνηση αρνείται να υποχρεώσει τα funds να γνωστοποιούν το πραγματικό τίμημα εξαγοράς των δανείων και τα αφήνει ανεξέλεγκτα;». 
Παρακαλώ, κύριε Αυλωνίτη, έχετε τον λόγο. 
ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ: Ευχαριστώ, κύριε Πρόεδρε. 
Τη μισή ώρα που περίμενα, λόγω της καθυστέρησης που υπήρξε, μπήκα στα μέσα μαζικής ενημέρωσης και είδα ένα άρθρο που με εντυπωσίασε πάρα πολύ -μάλιστα, το εκτύπωσα- το οποίο με πολύ απλά λόγια λέει ότι έχουμε κατακτήσει κι άλλη μία πρωτιά στην Ελλάδα. Σύμφωνα με τον Οργανισμό Παγκόσμιας Υγείας, είμαστε πρώτοι στην κατάθλιψη και τη μοναξιά. 
Τώρα, βέβαια, μπορεί να αναρωτηθείτε τι μου ήρθε εμένα να αρχίσω την ανάπτυξη της επίκαιρης ερώτησής μου με αυτό. Έχετε σκεφτεί να δουλεύετε από το πρωί μέχρι το μεσημέρι και κατάκοποι να πηγαίνετε στο σπίτι σας και εκεί που είστε έτοιμοι να ξεκουραστείτε να χτυπάει το τηλέφωνο και κάποιο δικηγορικό γραφείο να σας ζητάει να πληρώσετε το δάνειό σας; Αυτό συμβαίνει στα περισσότερα σπίτια των Ελλήνων. Και η διαπίστωση είναι ότι τόσο καιρό που είστε στην Κυβέρνηση δεν πήρατε ούτε ένα μέτρο, ώστε να απαλυνθεί λίγο αυτός ο ψυχοφθόρος πόλεμος που γίνεται στη μέση ελληνική οικογένεια. Είναι απίστευτο που δικηγορικά γραφεία μεγάλωσαν τόσο που να είναι περίπου τριακόσιοι οι συνεργάτες τους που κυκλώνουν την ελληνική κοινωνία και της σφίγγουν τον λαιμό. 
Προσέξτε τώρα! Αν ήξερα ότι θα συζητιόταν το σχετικό νομοσχέδιο πριν καταθέσω την ερώτησή μου, δεν θα επέμενα να συζητηθεί η επίκαιρη ερώτηση, την οποία κατέθεσα στις 22 Οκτωβρίου και στις 26 Δεκεμβρίου κατατέθηκε το νομοσχέδιο το οποίο συζητείται στην επιτροπή και νομίζω ότι την Τετάρτη θα συζητηθεί στην Ολομέλεια. 
Τι ρωτάει, λοιπόν, ο μέσος Έλληνας οφειλέτης που χρωστάει στα funds και στους servicers; Πείτε μου, αδέρφια μου Έλληνες -που δεν είναι Έλληνες!- πόσο είναι το δάνειό μου και πόσο το αγοράσατε; Να σας το πω και νομικά; Σύμφωνα με το άρθρο 462 του Αστικού Κώδικα, έχει το δικαίωμα, διότι μεταφέρονται όλες οι ενστάσεις που είχε κατά της Τράπεζας στον οφειλέτη και όλα τα άλλα δικαιώματα και οι υποχρεώσεις, κάτι που δεν του λέτε, λες και πρόκειται για επτασφράγιστο μυστικό. Και αυτό γίνεται, όταν οι πάντες γνωρίζουν ότι οι συμβάσεις εκχωρήσεως έχουν το αντικείμενο της εκχώρησης απολύτως διατυπωμένο, προκειμένου να ξέρει και ο οφειλέτης, ο υπόχρεος, τι ακριβώς συμβαίνει. Εσείς όχι. Τι είναι εκείνο που σας εμποδίζει; Ποιος νόμος; Ποια οδηγία της Ευρωπαϊκής Ένωσης σας έχει πει, βρε αδερφέ, να μην τους το λέτε; 
Τα υπόλοιπα θα σας τα πω στη συνέχεια. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Αυλωνίτη. 
Θα απαντήσει ο Υφυπουργός Εθνικής Οικονομίας και Οικονομικών κ. Δημήτριος Μαρκόπουλος. 
Παρακαλώ, κύριε Υπουργέ, έχετε τον λόγο. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε. 
Κύριε Αυλωνίτη, γνωρίζετε ότι σας εκτιμώ. Δεν μου αρέσει ποτέ να μιλώ επί προσωπικού. Ωστόσο, επειδή υπάρχει και η διαδρομή σας στον χώρο της Κεντροαριστεράς την οποία εγώ σέβομαι απόλυτα, νομίζω ότι αυτά τα οποία αναφέρετε περί κατάθλιψης, στεναχώριας των πολιτών κ.λπ. θα έπρεπε ίσως να τα είχατε αναρωτηθεί ως Βουλευτής στο προηγούμενο κόμμα σας, τον ΣΥΡΙΖΑ, όταν ο πρώην Αρχηγός σας -έχετε πάρει βέβαια τις αποστάσεις σας, κάτι που δηλώνω και δεν θέλω να σας απευθύνω μομφή- κ. Τσίπρας άνοιξε τον δρόμο για τα funds στη χώρα μας. Δεν ξέρω αν είχατε κάνει σχετική ερώτηση -δεν νομίζω και ζητώ συγγνώμη, γιατί δεν θέλω να είμαι πρόχειρος απέναντί σας- αλλά εγώ δεν δέχομαι αυτές τις μετρήσεις που λένε πόσο ωραία περνούσαμε επί Αλέξη Τσίπρα και εθνοσωτήριου διακυβέρνησης ΣΥΡΙΖΑ-ΑΝΕΛ. 
Ε, δεν νομίζω ότι οι Έλληνες  ξυπνούσαν γεμάτοι χαρά, όταν το πρώην κόμμα σας περνούσε τις συγκεκριμένες νομοθετικές παρεμβάσεις ανοίγοντας τον δρόμο για τα funds. Επομένως, άκουσα με ενδιαφέρον τα όσα είπατε, αλλά νομίζω ότι αυτή την ερώτηση θα έπρεπε να την είχατε απευθύνει και στον πρώην Αρχηγό σας, στο πρώην κόμμα σας. 
Σε ό,τι αφορά τώρα την ερώτησή σας, η διάθεση αυτής της Κυβέρνησης είναι σαφής και αδιαπραγμάτευτη. Όλα αυτά θα τα αναπτύξουμε αύριο στην αρμόδια Επιτροπή Οικονομικών Υποθέσεων, όπου θα έχουμε να πούμε πολλά και ενδιαφέροντα. Δεν θα ήθελα τώρα να πάρω χρόνο σεβόμενος την αυριανή διαδικασία, αλλά και τη διαδικασία που θα λάβει χώρα την Τετάρτη στην Ολομέλεια, όπου και θα αναπτύξουμε την τοποθέτησή μας. Πρόκειται για μια αδιαπραγμάτευτη και σαφή τοποθέτηση που αφορά το ότι πρέπει να μπουν κανόνες στα funds.  
Επίσης, θα ήθελα να πω ότι δεν νομίζω πως το γεγονός που είπατε, ότι στο νομοσχέδιο που έρχεται εισηγούμαστε ποινές -και ελπίζουμε να τις υπερψηφίσετε- έως και 500.000 ευρώ για τα funds, είναι κάτι που διευκολύνει τα funds. 
Ακόμα, επί ημερών ΣΥΡΙΖΑ -δεν λέω του κόμματός σας, το παρακάμπτω- και άλλων κυβερνήσεων υπήρχε όριο έως 30%, 40%, 50% στις προκαταβολές. Εμείς το πάμε έως και 15%, κάτι που δεν νομίζω ότι θα καταψηφίσετε, όπως και το ότι θα ζητάμε να υπάρχει ενημέρωση των δανειοληπτών σε πραγματικό χρόνο χωρίς καμία χρέωση. Διότι το να κάνουμε κριτική είναι εύκολο και ανέξοδο, είναι κάτι που έχουν κάνει πολλοί στο παρελθόν με μεγάλη ευκολία. Κάποιοι βέβαια είχαν και την ατυχία να έρθουν και να γίνουν κυβέρνηση μετά και να κάνουν «κωλοτούμπες». Εμείς, όμως, λέμε το εξής. Φέρνουμε ένα νομοσχέδιο το οποίο για πρώτη φορά βάζει κανόνες στα funds, για πρώτη φορά προσδιορίζει πράγματα υπέρ των δανειοληπτών με τόσο σαφή τρόπο. 
Βέβαια, δεν είναι η μόνη προσπάθεια που έχουμε κάνει κυβερνητικά. Θα σας θυμίσω και τον ν.5072/2023 που εισήγαγε αυστηρές, αυστηρότατες διατάξεις ασφαλείας και υποχρεώσεις διαφάνειας στις εταιρείες διαχείρισης, στα funds, όπως και το ότι είμαστε η πρώτη Κυβέρνηση που έφερε έναν κώδικα δεοντολογίας για να διασφαλίσουμε ότι θα σταματήσει αυτός ο τρόπος πίεσης των πολιτών και προφανώς είμαστε εκείνοι οι οποίοι περιμένουμε με μεγάλο ενδιαφέρον και τις δικές σας τοποθετήσεις σε όσα είπα πριν από λίγο. 
Είμαστε εκείνοι που βάζουμε κανόνες επιδιώκοντας να διευκολυνθεί ο πολίτης από αυτή τη σύνθετη κατάσταση στην οποία τον φέρνουν τα κόκκινα δάνεια. Όμως, έχει έρθει η ώρα και την Τετάρτη θα μετρηθούμε και θα δούμε ποιοι είναι αυτοί που θέλουν να μπουν ποινές στα funds, ποιοι θέλουν την ενημέρωση χωρίς κόστος, ποιοι θέλουν χαμηλότερες προκαταβολές ή ποιοι αρκούνται στα εύκολα λόγια, αν θέλετε, στην πολιτική ευκολία του συνθήματος ή ποιοι θέλουν λύση. 
Κύριε Αυλωνίτη, τα πράγματα είναι ξεκάθαρα και θα μετρηθούμε την Τετάρτη. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε πολύ τον κ. Μαρκόπουλο. 
Παρακαλώ, κύριε Αυλωνίτη, έχετε τον λόγο. 
ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ: Να μετρηθούμε και στο πλάτος και στο ύψος -τώρα αρχίζω και μειώνομαι λόγω ηλικίας- αλλά σε κάθε περίπτωση θέλω να σας πω ότι έχουμε μία επίκαιρη ερώτηση, η οποία είναι απολύτως συγκεκριμένη. Σας λέω ποιος είναι ο λόγος που δεν υποχρεώνεται το fund, το οποιοδήποτε fund, να λέει στον οφειλέτη πόσα λεφτά έδωσε για να πάρει το δάνειο. Να σας πω γιατί; Γιατί διευκολύνετε με απίστευτο τρόπο τα funds και τις τράπεζες, πουλιούνται μαζικά, βάζουν του κόσμου τα δάνεια σε ένα σακί, τα αθροίζουν, τόσο τοις εκατό σου τα πουλάω, τα παίρνεις. 
Θα σας φέρω, λοιπόν, το εξής παράδειγμα για να δείτε πώς ξεπουλιέται η Ελλάδα και πώς ξεπουλιούνται οι Έλληνες. Η Πειραιώς ανακοίνωσε το 2020 πώληση χαρτοφυλακίου περίπου πενήντα τριών χιλιάδων δανείων, συνολικής πιστωτικής απαίτησης 1,7 δισεκατομμυρίων ευρώ, με τίμημα περίπου 6% της μικτής λογιστικής αξίας των 700 εκατομμυρίων ευρώ. Και ξέρετε τι έχει γίνει; Επειδή, λοιπόν, ήταν όλα ανακατεμένα και τα έβαλαν μέσα στο σακί, τα δικαστήρια και μάλιστα μία απόφαση, η υπ’ αριθμόν 1/2023 του Αρείου Πάου και μάλιστα της ολομέλειας, λέει τι συμβαίνει εδώ πέρα; Άκυρες οι διαταγές πληρωμής όταν δεν λες ποιο είναι το αρχικό χρέος της δανειακής σύμβασης, πώς το αγόρασες, όλα δηλαδή τα λογιστικά στοιχεία που ο Έλληνας πολίτης ζητάει. 
Αυτό σας ζητάω σήμερα. Γιατί αν σας πω τι ακριβώς έχει συμβεί με το νομοσχέδιο που θα συζητηθεί την Τετάρτη, όταν μου βάζετε 5,8% τον τόκο από τούδε και στο εξής μέχρι που να αποπληρώσει το δάνειο ο οφειλέτης -ο οποίος πιθανόν να πάρει διακόσιες σαράντα δόσεις- ενώ όλοι της Αντιπολίτευσης λέμε βάλτον 3% βρε αδερφέ, όταν μπορεί με το τριπλάσιο να εξαγοράσει το δάνειο του της αρχικής αξίας του δανείου και του βάζετε πλαφόν 15% ως προκαταβολή για να μπορέσει να μπει στη συζήτηση να το αγοράσει, τι μπορώ να πω εγώ; Θα πω το ίδιο που λέω που δεν φορολογείτε την ενέργεια, που δεν φορολογείτε την εφοδιαστική αλυσίδα, όλα αυτά. Τι συμβαίνει; Ποια είναι η συμφωνία σας με όλα τα μεγάλα κεφάλαια, εν προκειμένω τα funds που εδρεύουν κάπου έξω. Ξέρετε που εδρεύουν; Δεν έχουν καμία κοινωνική επίπτωση, καμία κοινωνική επίπτωση. Αν ρωτήσεις κάποιον ποιος είναι, Έλληνας είναι, ξένος, μαύρος, άσπρος ή κίτρινος και πού εδρεύει, δεν θα μάθετε ποτέ. Μόνο ο νόμος μπορεί να προστατέψει τον Έλληνα πολίτη και εσείς τον αρνείστε και κουβεντιάζετε σιγά-σιγά μήπως τους ελέγξουμε εκεί. 
Πείτε μου, σας παρακαλώ, έναν Έλληνα πολίτη που χρωστάει, συμφωνεί με τα λόγια τα δικά σας! Ένα δισεκατομμύριο επτακόσια εκατομμύρια είναι η αύξηση των κόκκινων δανείων, το πρώτο εξάμηνο του 2026. Ένα δισεκατομμύριο επτακόσια εκατομμύρια. Είχαμε 77 δισεκατομμύρια κόκκινα δάνεια χρέος το 2025 και τώρα υπολογίζεται ότι είναι 87 δισεκατομμύρια. Πού πάμε; Ποιον υπερασπίζουμε; Τον Έλληνα πολίτη ή τους άγνωστους που βρίσκονται σε όλα τα σημεία του ορίζοντα; Εδώ είναι μία πολιτική. Υποχρεώνεστε από τη νομιμοποίηση που σας έδωσε ο λαός, να κάνετε τον λαό πιο ήρεμο, πιο ευτυχισμένο. Όχι να τον κάνετε πιο δυστυχισμένο και ο Παγκόσμιος Οργανισμός Υγείας να κατατάσσει πρώτη την Ελλάδα σε κατάθλιψη και μοναξιά. Γι’ αυτό ξεκίνησα με την κατάθλιψη και τη μοναξιά που νιώθει ο μέσος Έλληνας. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κύριε Αυλωνίτη. 
Παρακαλώ, κύριε Υπουργέ έχετε τον λόγο. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κύριε Αυλωνίτη, άκουσα το ότι ξεπουλιέται η Ελλάδα, ιερή η αγανάκτηση, ιερότερη όμως ξέρετε η αλήθεια. Εγώ θα σας είμαι ειλικρινής -είναι προσωπική η άποψη- ένα από τα μεγάλα λάθη τα οποία ίσως κάναμε όταν αναλάβαμε την εξουσία το 2019, ήταν ότι δεν προκαλέσαμε μια εξεταστική επιτροπή για να μάθουμε για ποιον λόγο έκλεισαν οι τράπεζες. Γιατί ξέρετε, καλά όλα, εμείς επιδιώξαμε συναινέσεις, επιδιώξαμε να αλλάξουμε σελίδα, δεν μάθαμε τελικά γιατί ο ΣΥΡΙΖΑ πήγε σε ένα τρίτο αχρείαστο μνημόνιο. Δυστυχώς, θα επικαλεστώ και πάλι το προηγούμενο κόμμα σας, ζητώ συγγνώμη δεν είναι προσωπικό, αλλά έτσι είναι η δημοκρατία. 
Στο προηγούμενο, λοιπόν, κόμμα σας κλείσατε τις τράπεζες και πείτε μου πότε έγινε το μεγάλο μπαμ και έκρηξη στα κόκκινα δάνεια, για πείτε μου πότε; Εγώ, λοιπόν, σας λέω, ήταν λάθος μας το ότι δεν διερευνήσαμε -είναι προσωπική μου η άποψη- γιατί κλείσατε τις τράπεζες. «Αγάπη μου, έκλεισα τις τράπεζες», είπε ο κ. Βαρουφάκης. Γιατί τις κλείσατε; Το κόστος σε ό,τι αφορά τα ελληνικά νοικοκυριά αυτής της λανθασμένης και αποτυχημένης πολιτικής, το υπολογίσατε; Γιατί σας βλέπω τώρα έρχεστε αγανακτισμένος. 
Ρωτήστε, όμως, και τους μικροεπιχειρηματίες, τους μικρομεσαίους που έχασαν περιουσίες, που οι επιχειρήσεις τους ουσιαστικά ασφυκτιούσαν κάτω από τις δικές σας -τότε- πολιτικές επιλογές, γιατί μου λέτε για κατάθλιψη. Ε, δεν πέταγαν τότε και οι άνθρωποι και το 2015 με τις αποφάσεις σας. Δεν πέταξαν και το 2016-2017 που -θυμόσαστε;- το πρώην κόμμα σας έφερε τα funds. Δεν τους είδα να βγαίνουν και στους δρόμους με τα λουλούδια και τα ροδοπέταλα. 
Επομένως, ιερή η αγανάκτησή σας, ιερότερη όμως η αλήθεια. Και η αλήθεια είναι ότι τον δρόμο στα funds τον άνοιξε το πρώην κόμμα σας. Η αλήθεια είναι ότι εμείς διαχειριζόμαστε με έναν βέλτιστο τρόπο τα δικά σας χάλια, τις παροχές, τις οποίες δεν μπορέσατε να κάνετε γιατί κάνατε κωλοτούμπα. Έταζε στον κόσμο τα πάντα, ο ΣΥΡΙΖΑ, τα πάντα, ό,τι μπορούσε και να ακουστεί ωραίο το τάζατε και στο τέλος τι κάνατε; Κλείσατε τις τράπεζες, ξέφυγαν τα κόκκινα δάνεια γιατί ο κόσμος πλέον ασφυκτιούσε με ένα κλειστό τραπεζικό σύστημα -όλοι ξέρουμε ότι το τραπεζικό σύστημα έπρεπε να ανοίξει γιατί χώρα χωρίς τράπεζες δεν μπορεί να ασκήσει οικονομική πολιτική- και αυτήν τη στιγμή ερχόσαστε για τα δικά σας λάθη να μας ζητήσετε και τον λογαριασμό. Αιδώς, αιδώς, αιδώς Αργείοι 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Εμείς λοιπόν λέμε, πάγια πολιτική μας, ξεκάθαρη είναι η προσήλωσή μας στο να μπουν κανόνες σε ό,τι αφορά τα funds και τους servicers. Kαι θα επιμείνω, κύριε Αυλωνίτη, ωραία τα παχιά λόγια, οι θεατράλε προσεγγίσεις, η ιερή αγανάκτηση, η επίκληση στον Παγκόσμιο Οργανισμό Υγείας, όλα αυτά τα καταλαβαίνω είναι σχήματα λόγου. 
Εγώ, όμως, θέλω να δω και σας περιμένω και προσωπικά, επειδή κάνατε την ερώτηση σε αυτό το χρονικό σημείο, πώς θα τοποθετηθείτε στο νομοσχέδιο το οποίο έρχεται και το οποίο είναι σαφές. Αναφέρει συγκεκριμένα πραγματάκια να τα γνωρίζει και ο ελληνικός λαός, 500.000 ευρώ πρόστιμα στα funds για πρώτη φορά, 15% αντί για 30%, 40%, 50%, επί ΣΥΡΙΖΑ, επί της πρώην κυβέρνησής σας, τόσες ήταν οι προκαταβολές που ζητούσαν. Τώρα εμείς πάμε στο όριο των 15% εκατό. Άμεση ενημέρωση -επειδή μου λέτε να ενημερώνεται ο λαός, για την πορεία των δανείων του- με μηδέν κόστος από τα funds και από τους servicers για το ύψος των δανείων. 
Αφού λοιπόν έχετε τόση ευαισθησία, σας προκαλώ και σας προσκαλώ να υπερψηφίσετε το νομοσχέδιο της Τετάρτης. Δεν έχετε κανέναν λόγο, αφού θέλετε ενημέρωση των δανειοληπτών, να μην ψηφίσετε το νομοσχέδιο που θα έρθει την Τετάρτη. Αν όμως δεν το ψηφίσετε, θα έχω και εγώ το δικαίωμα -να πω και εγώ κάτι λυρικό, κύριε Αυλωνίτη,- να σας αποκαλέσω, εσάς και το κόμμα σας ή όποιους δεν ψηφίσουν, νεροκουβαλητές των funds, delivery boys των funds. Γιατί στα λόγια είστε καλοί, στις πράξεις -όπως και με τα social media- είστε υπότροποι με αυτό που ψηφίσατε, που δεν ψηφίσατε ουσιαστικά, τη ρύθμιση για τα social media…
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Συνεχίζουμε με την έβδομη με αριθμό 142/21-10-2026 επίκαιρη ερώτηση πρώτου κύκλου του ανεξάρτητου Βουλευτή Ηρακλείου κ. Μιχαήλ Γαυγιωτάκη προς τον Υπουργό Εθνικής Οικονομίας και Οικονομικών με θέμα: «Ενίσχυση των ελέγχων για την προστασία των εργαζομένων στις υπηρεσίες διανομής στο Ηράκλειο Κρήτης».
Κύριε Γαυγιωτάκη, έχετε τον λόγο.
ΜΙΧΑΗΛ ΓΑΥΓΙΩΤΑΚΗΣ: Ευχαριστώ, κύριε Πρόεδρε. 
Κύριε Υπουργέ, τα ζητήματα που αφορούν τις συνθήκες στον κλάδο της διανομής μέσω από τις ψηφιακές πλατφόρμες απαιτούν ουσιαστική εποπτεία από τις αρμόδιες αρχές. Αναφορές για τη λειτουργία εταιρειών διαχείρισης διανομέων, τη χρήση λογαριασμών από τρίτα πρόσωπα, την αδήλωτη μαύρη εργασία και την ασαφή κατανομή ευθυνών από τις πλατφόρμες και τις συνεργαζόμενες εταιρείες, δημιουργούν εύλογα ερωτήματα για την τήρηση της εργατικής, ασφαλιστικής και φορολογικής νομοθεσίας. Για τα ζητήματα αυτά έχω ήδη αναλάβει πρωτοβουλία, καταγγέλλοντας στην Επιθεώρηση Εργασίας και στην ΑΑΔΕ, στις οποίες έχω καταθέσει στοιχεία εγώ προσωπικά, προκειμένου να διερευνηθούν οι σχετικές μου καταγγελίες. 

Μετά τις παρεμβάσεις αυτές έχει κινηθεί ελεγκτική διαδικασία. Η εξέλιξη αυτή καθιστά αναγκαία την ενημέρωση για την πορεία των ελέγχων και για τις ενέργειες που θα διασφαλίσουν την πλήρη διερεύνηση των καταγγελόμενων περιστατικών. 
Συνεπώς, σας ρωτάω, κύριε Υπουργέ, σε ποιες ενέργειες έχει προβεί ή προτίθεται να προβεί η Ανεξάρτητη Αρχή Δημοσίων Εσόδων για τη διερεύνηση των φορολογικών παραβάσεων στον κλάδο των υπηρεσιών διανομής στο Ηράκλειο Κρήτης, αλλά και γενικώς για ολόκληρη τη χώρα, ιδίως σε περιπτώσεις πολυεπίπεδης υπεργολαβίας και διαχείρισης λογαριασμών της ψηφιακής πλατφόρμας από τρίτα πρόσωπα. Προβλέπονται στοχευμένοι έλεγχοι για τη διασταύρωση των πραγματικών αμοιβών, των δηλωθέντων εισοδημάτων και της εκπλήρωσης των φορολογικών υποχρεώσεων των εμπλεκομένων επιχειρήσεων και των φυσικών προσώπων;
Θα ήθελα να κάνω και άλλο ένα ερώτημα. Πώς προτίθεται το Υπουργείο να ενισχύσει την αποτελεσματικότητα των φορολογικών ελέγχων στον συγκεκριμένο κλάδο και να διασφαλίσει τον συντονισμό της ΑΑΔΕ με την Επιτροπή Επιθεώρησης Εργασίας, ώστε να εντοπίζονται περιπτώσεις απόκρυψης εισοδημάτων αδήλωτης οικονομικής δραστηριότητας και μη απόδοσης των προβλεπόμενων φόρων; Ειδικότερα, προβλέπεται η διενέργεια κοινών και συντονισμένων ελέγχων σε ολόκληρη την επικράτεια, καθώς και η αξιοποίηση των στοιχείων που έχουν ήδη τεθεί υπ' όψιν στις αρμόδιες Αρχές;
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε.
Παρακαλώ, κύριε Υπουργέ, έχετε τον λόγο. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε. 
Κύριε Γαυγιωτάκη, κοινοί και συντονισμένοι έλεγχοι υπάρχουν σε όλη την επικράτεια και προφανώς δεν είναι εκτός και ο νομός τον οποίο εκπροσωπείτε και για τον οποίο ρωτάτε, ο Νομός του Ηρακλείου της Κρήτης. Είναι ένας ξεχωριστός μεγάλος νομός, ο οποίος είναι και πολυπληθής σε ένα νησί με μεγάλη σημασία και από πλευράς φορολογικών εσόδων, αλλά και οικονομικής συνολικά δραστηριότητας. Άρα εννοείται πως δεν υπάρχει κάποια εξαίρεση σε ό,τι αφορά τον Νομό Ηρακλείου. 
Είπατε ότι κινήθηκε, όπως άκουσα πριν, ελεγκτική διαδικασία μετά την καταγγελία σας. Εδώ, ουσιαστικά είναι και η απάντηση. Προφανώς, κάθε καταγγελία οι φοροελεγκτικοί μηχανισμοί τη λαμβάνουν πάρα πολύ σοβαρά. Δεν πέφτει κάτι στο κενό και γι’ αυτόν τον λόγο κινήθηκε και η διαδικασία να δούμε και τα σχετικά αποτελέσματα. 
Θα ήθελα, όμως, να πω, κύριε Γαυγιωτάκη, το εξής: Οι ελεγκτικές φορολογικές Αρχές, επειδή έχουν ψηφιοποιηθεί το τελευταίο διάστημα, είναι και εξόχως αποτελεσματικές. Να πούμε ότι η Διεύθυνση Αντιμετώπισης Οργανωμένου Εγκλήματος της Ελληνικής Αστυνομίας πραγματικά έχει βάλει τη χώρα σε μια νέα εποχή. Και πρέπει να το πούμε αυτό, γιατί η συνεργασία του φοροελεγκτικού μηχανισμού με τον αστυνομικό μηχανισμό είναι κάτι το οποίο φαίνεται ότι έχει αποτελέσματα και βλέπουμε και τα αποτελέσματα. Δεν το λέμε έτσι. Δεν είναι κάτι το οποίο είναι απλά η άποψή μας. Την υπόθεση «ΧΩΡΙΑΤΙΚΟ» ποιος την έφερε εις πέρας; Οι αστυνομικές δυνάμεις, αλλά και οι φοροελεγκτικοί μηχανισμοί, δηλαδή η Διεύθυνση Αντιμετώπισης Οργανωμένου Εγκλήματος και η ΑΑΔΕ. Την υπόθεση «PIZZA FAN» πάλι οι ίδιοι οι μηχανισμοί λειτούργησαν θετικά, σωστά και έφεραν αποτέλεσμα. 
ΜΙΧΑΗΛ ΓΑΥΓΙΩΤΑΚΗΣ: Έγιναν από καταγγελίες.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ακούστε να δείτε, αν δεν τους πιάναμε, θα φταίγαμε, γιατί μου λέτε για τις καταγγελίες. Τους πιάνουμε, πάλι φταίμε. Μονά, ζυγά, δικά σας. Με συγχωρείτε, αλλά πρόκειται για πρωτοφανούς μεγέθους επιτυχίες τόσο της Ελληνικής Αστυνομίας, όσο και της ΑΑΔΕ. Δεν το κατάλαβα αυτό. 
Θα σας πω και κάτι. Η θετική πορεία των εσόδων της χώρας έχει να κάνει με την ψηφιοποίηση την οποία έχει επιτύχει η ΑΑΔΕ. Η πάταξη του ηλεκτρονικού εγκλήματος έχει να κάνει με την ψηφιοποίηση και τις ενέργειες των εργαζομένων, των στελεχών και της ηγεσίας της ΑΑΔΕ. Είναι δεδομένο ότι είμαστε σε μια πολύ καλύτερη φάση συγκριτικά με το παρελθόν. Έχουμε μάλιστα τις Μονάδες Ειδικών Οικονομικών Ελέγχων Αττικής και Μακεδονίας που πραγματοποιούν επιτόπιους ελέγχους σε όλη την Ελλάδα. Έχουμε τις Μονάδες Ειδικών Φορολογικών Ελέγχων που διενεργούν προληπτικούς ελέγχους, γιατί, ξέρετε, «κάλλιον το προλαμβάνειν του θεραπεύειν». Έχουμε μια σειρά από κυρώσεις, έχουμε αυστηροποίηση. 
Εδώ, λοιπόν, πρέπει να είμαστε καθαροί. Δεν δεχόμαστε ως Υπουργείο Οικονομικών και ως Κυβέρνηση το «Έγινε από καταγγελία». Η καταγγελία είναι μια βάση. Όμως, υπήρξε από πίσω μια δουλειά εντατική, μια δουλειά μεθοδική, μια δουλειά σε συνεννόηση μεταξύ της ΑΑΔΕ και των δυνάμεων της ΕΛΑΣ. 
ΜΙΧΑΗΛ ΓΑΥΓΙΩΤΑΚΗΣ: Συμφωνώ.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Το να μειώνουμε τις επιτυχίες πάταξης του οικονομικού εγκλήματος, του φορολογικού εγκλήματος, γιατί έτσι μας βολεύει, γιατί έτσι πρέπει να πλήξουμε τη δημόσια μηχανή ή τον κρατικό μηχανισμό, δεν είναι σωστό. Είχαμε στο παρελθόν τέτοιας μεγάλης έκτασης επιτυχίες, πριν ψηφιοποιηθούν και πριν οργανωθούν οι φοροελεγκτικοί μηχανισμοί; Τέτοιας έκτασης και έντασης επιτυχίες -και χαίρομαι που λέτε ότι συμφωνείτε και αυτό σας τιμά- δεν τις είχαμε. Επομένως, να πούμε αυτά τα οποία μπορούμε να βελτιώσουμε, να δούμε πού μπορεί να έχουν γίνει λάθη. Όμως, και εκεί που έχουμε επιτυχίες, μην τις μειώνουμε. 
Η Κρήτη λοιπόν -και ολοκληρώνω- και το Ηράκλειο της Κρήτης ειδικά είναι στην αιχμή του ενδιαφέροντος. Προφανώς δεν υπάρχει καμία διάθεση εξαίρεσης ως προς τους ελέγχους και προφανώς, όπου χρειάζεται, θα υπάρξει και ένταση και έκταση στους ελέγχους. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Παρακαλώ, κύριε Γαυγιωτάκη, έχετε τον λόγο. 
ΜΙΧΑΗΛ ΓΑΥΓΙΩΤΑΚΗΣ: Κύριε Υπουργέ, την καταγγελία μου εγώ προσωπικά την έδωσα στις 9 Σεπτεμβρίου. Ήμουν βέβαιος ότι θα επικαλεστείτε την Ανεξάρτητη Αρχή Δημοσίων Εσόδων. Εγώ προσωπικά συμβάλλω και θα συμβάλλω πάντα γι’ αυτό. Όμως, άλλο είναι να διενεργείται ένας έλεγχος και άλλο να διασφαλίζεται ότι ο έλεγχος αυτός οδηγεί στην πλήρη διερεύνηση της υπόθεσης και στην εφαρμογή του νόμου. 
Το ερώτημα είναι αν ελέγχεται ουσιαστικά η συνολική οικονομική δραστηριότητα πίσω από τις συγκεκριμένες καταγγελίες μου. Ποιος εισπράττει τα χρήματα; Ποιος καταβάλλει τις αμοιβές; Ποιος δηλώνει τα εισοδήματα; Ποιος εκδίδει τα προβλεπόμενα παραστατικά; Ποιος αποδίδει τους φόρους και ποιος αναλαμβάνει τις νόμιμες υποχρεώσεις απέναντι στους εργαζόμενους; 
Στην καταγγελία μου έθεσα συγκεκριμένα ερωτήματα. Ζήτησα να εξεταστεί κατ’ αρχάς πώς μπορεί να μην έχει κάνει έναρξη επαγγέλματος στην εφορία ο οδηγός που πάει τη διανομή. Τους πήγα καταστάσεις με αριθμούς κυκλοφορίας των μηχανακιών και τους αναβάτες και στα τριάντα άτομα που ελέγξαμε το γραφείο μου συγκεκριμένα, οι δύο είχαν έναρξη επαγγέλματος. Αυτό να δείτε. 
Να πω και κάτι άλλο. Ο κάθε αναβάτης πρέπει να έχει λογαριασμό συνδεδεμένο με την εκάστοτε εταιρεία. Αυτό είναι κάτι που δεν συμβαίνει. Είναι τρίτοι στη μέση. Γίνεται ένα πλιάτσικο. Είναι εκμετάλλευση κυρίως των αλλοδαπών. Υπάρχει μαύρη εργασία. Φορολογικά στοιχεία δεν υπάρχουν πουθενά. Και ξέρετε πόσοι υπάρχουν κάτω στην Κρήτη και συγκεκριμένα στο Ηράκλειο; Μόνο στον Νομό μου είναι πάνω από εκατόν πενήντα αναβάτες παράνομοι. Ποιος πληρώνει; Πού πάνε τα λεφτά; Χωρίς κάρτα εργασίας, χωρίς κάρτα υγείας δουλεύουνε δεκαέξι, εικοσιτέσσερις και εικοσιπέντε ώρες! Ένα τρομερό πράγμα! Ξέρετε μόνο πότε δεν δουλεύουν; Όταν βρέχει. Κι εκεί πάνε οι -εντός εισαγωγικών- «δικοί μας», οι επαγγελματίες που έχουν κάνει έναρξη, που πληρώνουν τις εισφορές τους, που πληρώνουν όλους τους φόρους και δουλεύουν μόνο τότε. 
Οι καταγγελίες που έχω στο γραφείο μου είναι πολλές. Δείτε εδώ τι υπάρχει στο διαδίκτυο: «Δεν έχεις δίπλωμα; Θέλεις να γίνεις διανομέας; Εμείς σου δίνουμε τη λύση. Δούλεψε σε μία από τις μεγαλύτερες εφαρμογές «delivery» στην Ελλάδα. Νοίκιασε βενζινοκίνητο σκούτερ που μπορείς να οδηγείς χωρίς δίπλωμα». Από πότε μπορείς να οδηγείς σκούτερ βενζινοκίνητο χωρίς δίπλωμα; Κάθε εβδομάδα έχουμε δύο και τρία ατυχήματα από αυτούς τους αναβάτες. Το ξέρετε ότι όταν δεν έχει δραστηριότητα η κάθε ασφαλιστική εταιρεία, δεν ασφαλίζει για ατύχημα; 
Δεν μπορείτε, λοιπόν, να καταλάβετε τι γίνεται. Και δεν έχω μόνο καταγγελίες από το Ηράκλειο. Έχω απ’ όλη την Ελλάδα. Έχω τα στοιχεία και τα έχω καταθέσει συγκεκριμένα. Βοήθησα σε αυτόν τον τομέα εγώ προσωπικά και δεν γνώριζαν τίποτα στην ΑΑΔΕ. Και είναι στα μάτια μας, γιατί όλοι παραγγέλνουμε κάποια στιγμή ένα φαγητό στο σπίτι μας και, αν μη τι άλλο, θέλουμε να ξέρουμε ποιος είναι αυτός που μας φέρνει το φαγητό να φάμε.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κύριε Γαυγιωτάκη. 
Παρακαλώ, κύριε Υπουργέ, έχετε τον λόγο. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κύριε Γαυγιωτάκη, εγώ είμαι εδώ να απαντήσω για λογαριασμό των φοροελεγκτικών μηχανισμών.

Έχετε θέσει μια σειρά ζητημάτων, τα οποία άπτονται της αστυνομικής διερεύνησης, εάν έχουν δίπλωμα, εάν δεν έχουν δίπλωμα, εάν οδηγούν σκούτερ, εάν οδηγούν κάποιο άλλο μέσο, το οποίο είναι ένα αστυνομικό ζήτημα.
Προφανώς, υπάρχει κείμενη νομοθεσία και κατά τη γνώμη μου και με έναν νέο κώδικα οδικής κυκλοφορίας έχουν έρθει και πολύ σημαντικά αποτέλεσματα ή θέματα εργασίας, στα οποία, προφανώς, υπάρχει το πλέγμα προστασίας και ελέγχων, αλλά είναι από ένα άλλο Υπουργείο, το Υπουργείο Εργασίας ή το Υπουργείο Υγείας, γιατί έχετε βάλει και κάποια ζητήματα.
Εγώ θα μείνω στα προφανή. Θα μείνω στα θέματα των ελέγχων σε ό,τι αφορά τη φοροδιαφυγή. Όλα διερευνώνται και έχει επιτυχίες η ΑΑΔΕ, τα έχει καταφέρει σε μεγάλο βαθμό. Γι’ αυτό τον λόγο θεωρούμε την ΑΑΔΕ μια αξιόπιστη υπηρεσία, Ανεξάρτητη Αρχή, η οποία φεύγει από τα στενά όρια του κράτους, δεν είναι κάτω από τον κυβερνητικό στενό έλεγχο. 
Εδώ, λοιπόν, έχουμε απτά αποτελέσματα και μια ΑΑΔΕ η οποία είναι λειτουργική και αποτελεσματική και επαναλαμβάνω: Είναι επιτυχίες και της ΑΑΔΕ και η εξιχνίαση στο «Χωριάτικο» και στην «Pizza Fun» και σε πολλά άλλα τα οποία βλέπουμε στην καθημερινότητα. Και κρατήστε αυτό που σας λέω και δεν θα μείνουμε μόνο εδώ. 
Από εκεί και πέρα, κρατάω τη θετική σας διάθεση και τη διάθεσή σας να αναδείξετε προβλήματα. Δεν σας κρύβω ότι με έχουν εντυπωσιάσει άλλα πολιτικά κόμματα. Μου έκανε εντύπωση στην Επιτροπή Οικονομικών Υποθέσεων την προηγούμενη Παρασκευή, η επίθεση που δύο φορές έγινε κατά της ΑΑΔΕ, αρχικά με ειρωνείες και κατόπιν με αμφισβήτηση μιας Ανεξάρτητης Αρχής, η οποία δεν έχει αμφισβητηθεί από το πολιτικό σύστημα. Δεν ξέρω εάν στο ΠΑΣΟΚ έχουν πάθει ΣΥΡΙΖΑ και έχουν αρχίσει και πετροβολούν τα πάντα με έναν αντισυστημικό τρόπο, αλλά μου κάνει εντύπωση το γεγονός ότι η ΑΑΔΕ μπήκε στο στόχαστρο και μάλιστα,  από μία θεσμική πολιτικό, την κ. Μιλένα Αποστολάκη. Μιλούσαμε, βέβαια, για τα κόκκινα δάνεια τότε, αλλά μου έκανε εντύπωση αυτό. Δεν ξέρω εάν είναι αυτό πρόκριμα κάποιων άλλων ίσως επιθέσεων προς εκείνη την Ανεξάρτητη Αρχή, η οποία -νομίζω- ότι αδιαμφισβήτητα έχει πεπραγμένα, έχει επιτυχίες και έχει κατορθώσει να συμβάλλει θετικά στην πορεία της χώρας μας. 
Θέλω να ελπίζω ότι ήταν μια κακή στιγμή. Διότι κοιτάξτε να δείτε, δεν πρέπει να αμφισβητούμε τα πάντα σε αυτή τη χώρα, ακόμα και εκεί που υπάρχει αποτέλεσμα. Εγώ δεν είπα να μην τα κάνουμε καλύτερα, δεν είπα να μη γίνει και μία κριτική, αλλά από την άλλη βλέπω ότι υπάρχει μία τάση αποδόμησης -και δεν το λέω για εσάς, κύριε Γαυγιωτάκη, το ξεκαθαρίζω- αρχών ελεγκτικών, οι οποίες έχουν φέρει αποτέλεσμα και αρχών ελεγκτικών οι οποίες μάλιστα αποτελούν και ένα αντικείμενο, το οποίο το είχαμε συζητήσει στο παρελθόν, γιατί υπήρχαν προβλήματα σε αυτά τα πεδία. Εκτός εάν οι προτάσεις κάποιων άλλων κομμάτων είναι να περάσουν πάλι οι έλεγχοι οι φορολογικοί και δεν ξέρω και ποιοι άλλοι στον στενό πυρήνα του κράτους και δεν το έχουν εκφράσει σαν άποψη, σαν κυβερνητική πρόταση, σαν κυβερνητική θέση. Δεν ξέρω, μπορεί να το ακούσουμε και στις εκλογές, δεν ξέρω τι άλλο πρόκειται να γίνει. 
Εμείς, όμως, σεβόμαστε την ανεξαρτησία της ΑΑΔΕ, εκεί που μπορεί κάτι να μην πάει σωστά έχουμε την άποψή μας. Είναι ανεξάρτητες, δεν είναι ανεξέλεγκτες οι αρχές. Από την άλλη, όμως, να πούμε ότι στην πάταξη του φορολογικού εγκλήματος τα αποτελέσματα είναι δεδομένα, συγκεκριμένα και μετρήσιμα για την ΑΑΔΕ και επειδή εγώ γι’ αυτήν απαντώ, θεωρώ ότι η ΑΑΔΕ έχει καταφέρει μια σειρά από αξιοσημείωτες νίκες, οι οποίες διευκολύνουν και την άσκηση της οικονομικής πολιτικής σε μια χώρα που υπέφερε από την οικονομία πριν από κάποια χρόνια. 
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κύριο Υπουργό.
Κυρίες και κύριοι συνάδελφοι, έχω την τιμή να ανακοινώσω προς το Σώμα, τα εξής: Οι Υπουργοί Περιβάλλοντος και Ενέργειας, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και οι Αναπληρωτές Υπουργοί Εθνικής Οικονομίας και Οικονομικών, Παιδείας, Θρησκευμάτων και Αθλητισμού και Υγείας, κατέθεσαν στις 31-10-2026 σχέδιο νόμου: «Βελτίωση του σχεδιασμού της αγοράς ηλεκτρικής ενέργειας-Ενσωμάτωση της Οδηγίας της Ευρωπαϊκής Ένωσης 2024/1711 του Ευρωπαϊκού Κοινοβουλίου και του Συμβουλίου της 13ης Ιουνίου 2024 για την τροποποίηση των οδηγιών της Ευρωπαϊκής Ένωσης 2018/2001 και της Ευρωπαϊκής Ένωσης 2019/944 και λοιπές διατάξεις». 
Οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών, Υγείας, Περιβάλλοντος και Ενέργειας και Δικαιοσύνης κατέθεσαν στις 30-10-2026 σχέδιο νόμου: «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας εκπροσωπούμενου από την Σχολή Εθνικής Άμυνας και του Υπουργείου Άμυνας της Ομοσπονδιακής Δημοκρατίας της Γερμανίας εκπροσωπούμενου από το Πανεπιστήμιο των Ομοσπονδιακών Γερμανικών Ενόπλων Δυνάμεων στο Μόναχο». 
Τέλος, οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών και Δικαιοσύνης κατέθεσαν στις 30-10-2026 σχέδιο νόμου: «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας σχετικά με την ενδρέωση συνεργασίας για εκπαίδευση πιλότων».
Παραπέμπονται στις αρμόδιες Διαρκείς Επιτροπές.
Επίσης, η Βουλευτής κ. Διονυσία-Θεοδώρα Αυγερινοπούλου ζητεί άδεια ολιγοήμερης απουσίας στο εξωτερικό από 3-11-2026 έως και 6-11-2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια. 
Δεν θα συζητηθεί, λόγω αναρμοδιότητας, η πέμπτη με αριθμό 166/26-10-2026 επίκαιρη ερώτηση του δεύτερου κύκλου του ΣΤ΄ Αντιπροέδρου της Βουλής και Βουλευτή Λαρίσης της Κοινοβουλευτικής Ομάδας Κομμουνιστικό Κόμμα Ελλάδας κ. Γεωργίου Λαμπρούλη προς τον Υπουργό Περιβάλλοντος και Ενέργειας με θέμα: «Επικίνδυνα επίπεδα ουρανίου νιτρικών σιδήρου σε κοινότητες του Δήμου Ελασσόνας». 
Επίσης, δεν θα συζητηθούν, λόγω κωλύματος των Βουλευτών, οι κάτωθι επίκαιρες ερωτήσεις: 
Η δέκατη με αριθμό 163/26-10-2026 επίκαιρη ερώτηση πρώτου κύκλου του Ανεξάρτητου Βουλευτή Ξάνθης κ. Χουσεΐν Ζεϊμπέκ, προς τον Υπουργό Αγροτικής Ανάπτυξης και Τροφίμων με θέμα: «Θα εφαρμοστεί και το 2026 η ΚΥΑ 3378/2025 για την κατανομή των βοσκοτόπων;».
Η τρίτη με αριθμό 146/22-10-2026 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας ΝΙΚΗ και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εθνικής Οικονομίας και Οικονομικών με θέμα: «Παραβίαση της νομοθεσίας από τον Διοικητή της ΑΑΔΕ στο θέμα της ταυτοποίησης των Ελλήνων πολιτών». 
Η τέταρτη με αριθμό 134/20-10-2026 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας ΝΙΚΗ κ. Σπυρίδωνος Τσιρώνη προς τον Υπουργό Υγείας με θέμα: «Εφαρμογή του άρθρου 84 του Ν.5243/2025-Θεσμική αναγνώριση της ευθύνης των υπευθύνων Αυτοτελών Γραφείων Φυσικοθεραπείας».
Τέλος, δεν θα συζητηθούν, κατόπιν συνεννόησης, οι κάτωθι επίκαιρες ερωτήσεις: 
Η ένατη με αριθμό 149/23-10-2026 επίκαιρη ερώτηση πρώτου κύκλου του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς τον Υπουργό Αγροτικής Ανάπτυξης και Τροφίμων με θέμα: «Καταγγελίες για διάθεση 52 εκατομμυρίων ευρώ του LEADER Αλιείας σε επενδύσεις αμφισβητούμενης συνάφειας με την αλιεία». 
Και η όγδοη με αριθμό 143/21-10-2026 επίκαιρη ερώτηση πρώτου κύκλου της Ανεξάρτητης Βουλευτού Κοζάνης κ. Καλλιόπης Βέττα προς τον Υπουργό Αγροτικής Ανάπτυξης και Τροφίμων με θέμα: «Ατέλειωτος ο Γολγοθάς για τους αγρότες του Λιβαδερού και πολλών άλλων περιοχών της Περιφερειακής Ενότητας Κοζάνης, η υποβολή δηλώσεων στον ΟΣΔΕ-Κίνδυνος απώλειας ενισχύσεων λίγο πριν από τη λήξη της προθεσμίας».
Συνεχίζουμε τώρα με την έκτη επίκαιρη ερώτηση με αριθμό 132/19-10-2026 επίκαιρη ερώτηση πρώτου κύκλου της Ανεξάρτητης Βουλευτού Αχαΐας κ. Αθανασίας (Σίας) Αναγνωστοπούλου προς τον Υπουργό Υποδομών και Μεταφορών με θέμα: «Επτά μήνες ακινητοποίησης του Οδοντωτού Διακοπτού-Καλαβρύτων, χωρίς ολοκληρωμένο σχέδιο επαναλειτουργίας».
Η κ. Αναγνωστοπούλου έχει τον λόγο.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Ευχαριστώ, κύριε Πρόεδρε. 
Κύριε Υπουργέ, επανέρχομαι για πολλοστή φορά με επίκαιρη ερώτηση για ένα θέμα που το γνωρίζετε πολύ καλά. Είχατε και συνάντηση προχθές με τους δημάρχους και φορείς της περιοχής για το θέμα του Οδοντωτού. Δεν θα πω το ιστορικό και όλα αυτά, τα ξέρουν και οι Έλληνες πολίτες, τα ξέρουμε οι πάντες. Από 12 Μαρτίου 2026 ο Οδοντωτός είναι σε αναστολή λειτουργίας και δεν έχουμε κανένα χρονοδιάγραμμα για το πώς και πότε θα λειτουργήσει. 
Έχω να υποβάλλω συγκεκριμένα ερωτήματα, κύριε Υπουργέ, για το τι έχει γίνει μέχρι τώρα, για να δούμε πώς θα προχωρήσουμε παρακάτω. 
Πρώτο ερώτημα: Ποια ήταν τα πορίσματα, οι διαπιστωμένοι κίνδυνοι και τα προτεινόμενα μέτρα της γεωτεχνικής διερεύνησης που ανέθεσε ο ΟΣΕ το 2024; Πότε παραλήφθηκε η γεωτεχνική διερεύνηση και πώς αξιολογήθηκε από τον διαχειριστή; Ποιες εισηγήσεις της υλοποιήθηκαν; Σε περίπτωση παραλείψεων, ποιος ευθύνεται για τη μη υλοποίησή τους; Έχει διαταχθεί σχετικός, τεχνικός και διοικητικός έλεγχος για την περίοδο από το 2023 έως σήμερα;
Ο διαχειριστής των υποδομών, κύριε Υπουργέ, έχει τεράστια ευθύνη και η Βουλή πρέπει να ενημερωθεί για το τι έγινε, ειδικά από τη στιγμή που πήρε τη γεωτεχνική διερεύνηση που η ίδια η διαχειριστική αρχή είχε αναθέσει. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Δεύτερο ερώτημα: Με βάση ποια τεχνική εισήγηση και αξιολόγηση κινδύνου αποφασίστηκε στις 2 Μαρτίου του 2026 η επ’ αόριστον διακοπή της λειτουργίας του οδοντωτού; Ποια ενναλακτικά μέτρα ασφάλειας εξετάστηκαν ή απορρίφθηκαν και για ποιους τεχνικούς λόγους και ποια είναι τα σχετικά έγγραφα και η απόφαση που αναρτήθηκε στη «ΔΙΑΥΓΕΙΑ»;
Αυτό είναι πάρα πολύ σημαντικό, κύριε Υπουργέ, γιατί εδώ είχαμε τον προκάτοχό σας, τον κ. Κυρανάκη, ο οποίος ερχόταν και μας έδειχνε έναν βράχο πάνω στη γραμμή και επικαλείτο την ασφάλεια. Η επίκληση της ασφάλειας δεν είναι εξήγηση για το τι έχει γίνει. Τι έχουν κάνει όλοι οι εμπλεκόμενοι για να έχει προβλεφθεί το οποιοδήποτε; Διότι από το 2023 είχαμε αρχίσει τις ερωτήσεις, μετά τις πυρκαγιές και για πρόληψη, αλλά και για αντιμετώπιση…
ΠΡΟΕΔΡΕΥΩΝ (Ιωάννης Πλακιωτάκης): Ολοκληρώσατε, κυρία συνάδελφε.
Θα απαντήσει ο Αναπληρωτής Υπουργός Υποδομών και Μεταφορών, ο  κ. Γεώργιος Κώτσηρας.
Παρακαλώ, κύριε Υπουργέ, έχετε τον λόγο. 
ΓΕΩΡΓΙΟΣ ΚΩΤΣΗΡΑΣ (Αναπληρωτής Υπουργός Υποδομών και Μεταφορών): Ευχαριστώ πολύ, κύριε Πρόεδρε. 
Έχοντας το κείμενο της κυρίας συναδέλφου και από το πλαίσιο των ερωτημάτων που θέτει, αντιλαμβάνομαι -και είναι εύλογο- την αγωνία και το ενδιαφέρον που υπάρχει για το θέμα της επαναλειτουργίας του Οδοντωτού.
Οφείλω να πω, κυρία συνάδελφε, ότι όλο αυτό το διάστημα που και εγώ είμαι στο Υπουργείο Υποδομών και Μεταφορών γίνεται μια ειλικρινής προσπάθεια. Αυτό δεν το λέω για να παρουσιάσω μια θετική διάσταση ενός μακρού δρόμου που έχει διανυθεί μέχρι σήμερα, προκειμένου να μπορέσουμε να βρούμε μια λύση. Όμως, έχει γίνει μία ειλικρινής προσπάθεια από την ελληνική πολιτεία σε συνεργασία και με ενημέρωση της τοπικής αυτοδιοίκησης. Το είπατε και προηγουμένως ότι προ λίγων ημερών ανταποκριθήκαμε, όχι μόνο εγώ, αλλά και ο Διευθύνων των Ελληνικών Σιδηροδρόμων και ο Πρόεδρος του Τεχνικού Επιμελητηρίου Ελλάδος και ο Γενικός Γραμματέας του Υπουργείου Μεταφορών, στην ανάγκη περαιτέρω ενημέρωσης των δημάρχων, μάλιστα εκπροσώπων και της Αντιπολίτευσης από τα δημοτικά τους συμβούλια, προκειμένου να έχουμε την πλήρη εικόνα σε σχέση με ένα ζήτημα που και εμάς μας ενδιαφέρει πάρα πολύ. Διότι η πολιτιστική, η ιστορική, η κοινωνική, η οικονομική σημασία του Οδοντωτού είναι κάτι το οποίο πρέπει και να διαφυλαχθεί και η σωστή λειτουργία του και η συνέχιση όλων αυτών που ανέφερα, να είναι προτεραιότητά μας. 
Όμως αυτό θα πρέπει να γίνει και με συνθήκες -το αντιλαμβάνεστε και εσείς και θεωρώ ότι συμφωνούμε σε αυτό- της μέγιστης δυνατής ασφάλειας και όχι μόνο για τον παρόντα χρόνο, αλλά αυτό που είναι κρίσιμο -και νομίζω ότι είναι κάτι στο οποίο πρέπει να συμφωνήσουμε- είναι ότι η λύση που θα δοθεί -και θέλουμε να δοθεί και νομίζω πως είμαστε και σε έναν καλό δρόμο στο να δοθεί- είναι η προοπτική λειτουργίας του Οδοντωτού για τα πολλά επόμενα χρόνια. Για τον λόγο αυτό είχε γίνει πρώτα μια αρχική σύσκεψη -αν δεν κάνω λάθος- τον Μάρτιο, υπήρξε μια νέα σύσκεψη το καλοκαίρι, προκειμένου να υπάρξει ένα πλαίσιο συμφωνίας, το οποίο θα όριζε μέσω ενός προγραμματικού τρόπου, με συγκεκριμένους χρόνους, με συγκεκριμένα παραδοτέα, με συγκεκριμένες αρμοδιότητες, ποια είναι τα επόμενα βήματα πάνω στα οποία θα χτίσουμε την επαναλειτουργία του. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)
 Και πράγματι, υπήρξε ένα κείμενο προγραμματικής σύμβασης που πρακτικά ήταν μεταξύ της Ελληνικής Πολιτείας. Ήταν δηλαδή μεταξύ του Υπουργείου Υποδομών Μεταφορών, του Υπουργείου Περιβάλλοντος και Ενέργειας, του διαχειριστή υποδομής, ο οποίος είναι και ο αρμόδιος για να αναστείλει ή να άρει την αναστολή της λειτουργίας του Οδοντωτού, του Τεχνικού Επιμελητηρίου Ελλάδος που δέχτηκε να συμμετάσχει σε αυτή την προσπάθεια ως τεχνικός σύμβουλος της πολιτείας, ώστε τα πορίσματα που θα έχουμε και η διαδικασία που θα έχουμε μπροστά μας να είναι πράγματι τεχνικά αξιόπιστα. Αυτό είναι το μείζον για να έχουμε διάρκεια. Η προγραμματική αυτή σύμβαση, αυτή τη στιγμή που μιλάμε, κρίνεται σε επίπεδο προσφυγής ανάκλησης που έχει γίνει από το Ελεγκτικό Συνέδριο που δικάστηκε στις 20 Οκτωβρίου. 
Είναι ένα κομβικό σημείο…
ΠΡΟΕΔΡΕΥΩΝ (Ιωάννης Πλακιωτάκης): Ολοκληρώσατε, κύριε Υπουργέ. 
Παρακαλώ, κυρία Αναγνωστοπούλου, έχετε τον λόγο.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Κύριε Υπουργέ, επιμένω  σε αυτή την ερώτηση και θα ήθελα πραγματικά κατάθεση εγγράφων για το τι έπρεπε να κάνει η διαχειρίστρια υποδομών, για το αν έκανε όσα έπρεπε και αν δεν τα έκανε, τι παραβλέψεις έκανε. Τι έκανε με αυτή τη γεωτεχνική διερεύνηση που έκανε; Έγιναν τα έργα που θα έπρεπε να γίνουν και πρόληψης και αντιμετώπισης ενδεχόμενων κινδύνων; 
Δεν μπορεί ένα έργο που χρονολογείται από το 1896 -ήταν το θαύμα της τεχνολογίας και του εκσυγχρονισμού- σήμερα να παραμένει σε ανακοπή λειτουργίας. 
Εκτός από τα πρώτα μου ερωτήματα -στα οποία δυστυχώς δεν μου απαντήσατε, αλλά εμείς θέλουμε να ξέρουμε- θέλουμε και τα έγγραφα για το διοικητικό έλεγχο. Ποιος έκανε παραλείψεις; Διότι υπάρχει οικονομικό, κοινωνικό, πολιτιστικό, τουριστικό κόστος για την περιοχή. 
Θέλω να ρωτήσω -και εδώ επίσης θέλουμε τα έγγραφα και τους υπολογισμούς- το εξής: Πόσο κοστίζει στο Ελληνικό Δημόσιο η ακινητοποίηση του Οδοντωτού, συμπεριλαμβανομένων όλων των αποζημιώσεων κ.λπ. και των συμβατικών υποχρεώσεων προς τη Hellenic Train; Επίσης, θέλουμε να ξέρουμε αν η Hellenic Train έχει πραγματικά εκσυγχρονίσει το υλικό, δηλαδή τα τρένα, τα οχήματα για να μπορεί αν λειτουργήσει -που το ευχόμαστε όλοι- να λειτουργήσει και να μην αρχίσει όπως πριν διακοπές δρομολογίων, σύντμηση δρομολογίων, γιατί υπήρχε πρόβλημα στο υλικό. 
Τέλος, ζητάμε να ξέρουμε το εξής: Ποια έργα και χρηματοδοτήσεις απαιτούνται για την ασφαλή επαναλειτουργία του οδοντωτού;  Ποιος θα αναλάβει την υλοποίηση και με ποιο συγκεκριμένο χρονοδιάγραμμα; Κύριε Υπουργέ, θέλουμε δέσμευση. Ακούσαμε πως αρχές Οκτωβρίου έως τα μέσα Οκτωβρίου θα λειτουργήσει κ.λπ.. 
Εμείς, όλοι μας, είχαμε από το ΤΕΕ Δυτικής Ελλάδας -το είχε και η Περιφέρεια Δυτικής Ελλάδας- ένα χρονοδιάγραμμα, καθώς και το τι αναλαμβάνει το ΤΕΕ Δυτικής Ελλάδας. Αυτό, βλέπω ότι εξαφανίστηκε. Δεν ξέρω τι έχει γίνει, αλλά θέλουμε πραγματικά απαντήσεις στα συγκεκριμένα ερωτήματα που σας θέτω. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε. 
Παρακαλώ, κύριε Υπουργέ, έχετε τον λόγο. 
ΓΕΩΡΓΙΟΣ ΚΩΤΣΗΡΑΣ (Αναπληρωτής Υπουργός Υποδομών και Μεταφορών): Σας ευχαριστώ πολύ, κύριε Πρόεδρε.
Κυρία συνάδελφε, μέχρι να γίνει η προγραμματική σύμβαση που έγινε, συμφωνήθηκε και -επιτρέψτε μου να πω- είναι και η πραγματική διέξοδος στο πρόβλημα, χρονοδιάγραμμα δεν υπήρχε, ούτε έχει δοθεί ποτέ επισήμως, όπως αντιλαμβάνεστε. Εγώ θέλω να είμαι και υπεύθυνος έναντι της Εθνικής Αντιπροσωπείας και του δικού σας ενδιαφέροντος. 
Το οποιοδήποτε χρονοδιάγραμμα εξαρτάται, αυτή τη στιγμή που μιλάμε, από την έγκριση της προγραμματικής σύμβασης από το Ελεγκτικό Συνέδριο, να ξεπεραστεί αυτή η νομική δικλείδα, που είναι σε εξέλιξη και δεν μπορώ να τοποθετηθώ επ’ αυτού Εγώ ευελπιστώ να λήξει το ζήτημα αυτό, γιατί ξαναλέω ότι είναι μια συμφωνία ανάμεσα σε πέντε μέρη της ελληνικής πολιτείας. Είναι μια προγραμματική σύμβαση, στην ουσία, της ελληνικής πολιτείας και το Τεχνικό Επιμελητήριο Ελλάδος είναι ένας αξιόπιστος φορέας, ο οποίος συνδράμει σε αυτή την κατεύθυνση. 
Για τον λόγο αυτό, το βασικό αντικείμενο της προγραμματικής που μπορούμε εδώ να αναφέρουμε -γιατί είναι σημαντικό να ακουστεί- αφορά κατά κύριο λόγο την αξιολόγηση των κινδύνων από τις βροχοπτώσεις, τις κατολισθήσεις, από τις ροές φερτών υλικών, από την πρόβλεψη και εγκατάσταση -και αυτό είναι πολύ σημαντικό- συστημάτων ενόργανης παρακολούθησης και έγκαιρης προειδοποίησης, καθώς και τον προσδιορισμό και την προτεραιοποίηση των αναγκαίων τεχνικών παρεμβάσεων και των μέτρων προστασίας, στον βαθμό που θα κριθεί από τη μελέτη αυτή, παράλληλα με την ηλεκτρονική παρακολούθηση του συνόλου της γραμμής. 
Εκεί θα υπάρχουν συγκεκριμένα δεδομένα, τα οποία θα είναι ωφέλιμα για τον διαχειριστή υποδομής, για να γνωρίζει -όχι μόνο τώρα αλλά και στην πορεία- πότε πρέπει να αναστέλλεται η λειτουργία του, ποιο είναι το πρωτόκολλο κινδύνου που υπάρχει και πρέπει να αξιοποιείται. Αυτά είναι σοβαρά δεδομένα, τα οποία, νομίζω, ότι θα βοηθήσουν, όχι τώρα μόνο στο να ανοίξει ο οδοντωτός, αλλά στο να μπορεί να λειτουργεί με ομαλό και ασφαλή τρόπο.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Πριν φτάσουμε στην αναστολή.
ΓΕΩΡΓΙΟΣ ΚΩΤΣΗΡΑΣ (Αναπληρωτής Υπουργός Υποδομών και Μεταφορών): Ωραία, εγώ σας λέω όμως πού βρισκόμαστε τώρα και νομίζω ότι αυτή τη στιγμή το κομβικό που μας ενδιαφέρει όλους και εσάς -και πιστέψτε με- και εμάς, γιατί αντιλαμβανόμαστε πάρα πολύ έντονα τη σημασία λειτουργίας του οδοντωτού, είναι πραγματικά να υπάρχει ένα πλαίσιο οργανωμένο, επιστημονικά τεκμηριωμένο, ενός αξιόπιστου φορέα, ο οποίος θα το κάνει αυτό και θα μπορέσει να δώσει στον διαχειριστή υποδομής τα πραγματικά δεδομένα πάνω στα οποία θα μπορέσει να λειτουργήσει ο οδοντωτός και αυτό είχε γίνει αποδεκτό από όλους.
Αυτή τη στιγμή όμως πρέπει να ξεπεραστεί το ζήτημα του Ελεγκτικού Συνεδρίου, που εκδικάστηκε, όπως σας είπα προηγουμένως, στις 20 Οκτωβρίου. Ούτως ή άλλως ο διαχειριστής υποδομής, και σύμφωνα με την ενημέρωση που μας έχει κάνει, είχε κάνει εργασίες στο πλαίσιο της δικής του αρμοδιότητας, που είναι το κομμάτι της γραμμής επί της ουσίας, που ήταν ο καθαρισμός της με βοηθητική μηχανή έργου πριν από την εκτέλεση δρομολογίων, ειδικότερα κατά τις μέρες έντονων βροχοπτώσεων, η παρουσία τεχνικού προσωπικού στα εκτελούμενα δρομολόγια για την άμεση αντιμετώπιση τεχνικών προβλημάτων που αναφέρατε και εσείς ότι υφίσταντο.
Είναι ένα θέμα το οποίο προφανώς εξαρτάται από την Hellenic Train και καλώς εχόντων των πραγμάτων, ξεπερνώντας τα προβλήματα και έχοντας δεδομένα και αφού λειτουργήσει o οδοντωτός, είναι ένα θέμα το οποίο πρέπει να το δει και η εταιρεία με πολύ σοβαρό τρόπο, όπως και η εγκατάσταση σεισμογραφικού και μετεωρολογικού εξοπλισμού για την παρακολούθηση των φυσικών φαινομένων. 
Αυτά τα είχε κάνει ο διαχειριστής υποδομής πριν, αλλά ο διαχείρισης υποδομής δεν είναι αρμόδιος για το σύνολο του γεωγραφικού πλαισίου και γι’ αυτό το λέω. Γι’ αυτό μπαίνει και η Γενική Γραμματεία Δασών στην προγραμματική σύμβαση, γιατί θα υπάρξουν ανάγκες αδειοδοτήσεων, θα υπάρξουν ανάγκες ενδεχομένως έργων που δεν θα είναι αρμόδιο το Υπουργείο Μεταφορών, αλλά αρμοδιότητα του Υπουργείου Περιβάλλοντος. 
Αλλά αυτό που θέλω να κρατήσετε, κυρία συνάδελφε, είναι το εξής, ότι αυτή η προγραμματική σύμβαση η οποία έχει ως βάση της την επιστημονική, την τεχνική αξιολόγηση, τα πρωτόκολλα κινδύνου και τις ενδεχόμενες παρεμβάσεις που πρέπει να γίνουν είναι πραγματικά ένας πολύ σημαντικός οδικός χάρτης, ένα σημείο αναφοράς, πάνω στο οποίο πρέπει να χτίσουμε τη σωστή πολιτική υποδομών την οποία θέλουμε όλοι. 
Αυτό, ξέρετε, έχει γίνει με πολλή προσπάθεια. Βρεθήκαμε με την απόφαση αναστολής, που υπάρχει αυτή τη στιγμή. Αντιλαμβάνεστε ότι για να επαναλειτουργήσει πρέπει να γίνουν οι απαραίτητες ενέργειες και αυτή η συμφωνία πέντε φορέων της πολιτείας να το κάνει νομίζω ότι, αν μη τι άλλο, διασφαλίζει και την αξιοπιστία αλλά και τη συνέχιση της προσπάθειας ανεξαρτήτως προσώπων όλων μας. Έχει μια θεσμικότητα, που μπορεί να βοηθήσει πραγματικά να λειτουργήσει. Είναι μεγάλο θέμα και καταλαβαίνω ότι θα μπορούσαμε να το συζητάμε επί ώρα.
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Δεν θα ζητηθούν λόγω κωλύματος των Βουλευτών: 
Η πρώτη με αριθμό 151/24-10-2026 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Φραγκίσκου (Φρέντυ) Παρασύρη προς τον Υπουργό Αγροτικής Ανάπτυξης και Τροφίμων με θέμα: «Ασφυκτική πίεση στον πρωτογενή τομέα της Κρήτης: Ανάγκη άμεσης θωράκισης του ελαιολάδου από τις ελληνοποιήσεις, αντιμετώπισης των στρεβλώσεων στην αγορά και οικονομικής στήριξης των αμπελουργών μέσω de minimis».
Η τέταρτη με αριθμό 154/26-10-2026 επίκαιρη ερώτηση δεύτερου κύκλου της Βουλευτού Λασιθίου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αικατερίνης (Κατερίνας) Σπυριδάκη προς τον Υπουργό Αγροτικής Ανάπτυξης και Τροφίμων με θέμα: «Σε οικονομική ασφυξία οι ελαιοπαραγωγοί της Σητείας. Απροστάτευτο το ελληνικό ελαιόλαδο από την κυβερνητική αδράνεια».
Στο σημείο αυτό θα διακόψουμε για πολύ λίγο και θα επανέλθουμε με τις επίκαιρες ερωτήσεις προς τον Υπουργό Ναυτιλίας και Νησιωτικής Πολιτικής.
(ΔΙΑΚΟΠΗ)
(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, επαναλαμβάνεται η διακοπείσα συνεδρίαση.
Συνεχίζουμε τη συζήτηση των επικαίρων ερωτήσεων με την πέμπτη με αριθμό 167/26-10-2026 επίκαιρη ερώτηση δεύτερου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ.  Αλέξανδρου Καζαμία προς τον Υπουργό Ανάπτυξης με θέμα: «Έρευνα του Πανελλήνιου Συλλόγου Υπαλλήλων ΟΑΕΔ (ΠΑΝΣΥΠΟ) για την κατακόρυφη αύξηση δαπανών καθαριότητας για νοσοκομεία και υπηρεσίες του δημοσίου από ιδιώτες». 
Παρακαλώ, κύριε Καζαμία, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Τσαβδαρίδη, τα στοιχεία που δημοσίευσε σε πρόσφατη έκθεσή του ο Πανελλήνιος Σύλλογος Υπαλλήλων ΟΑΕΔ για τα ποσά που φέρεται να έχουν δαπανηθεί για την καθαριότητα κτηρίων του δημοσίου -νοσοκομείων, πανεπιστημίων και άλλων οργανισμών που υπάγονται στο δημόσιο- είναι πραγματικά σοκαριστικά. Δεν είναι μόνο ότι αυτά έχουν αυξηθεί από το 2023 ως το 2025 κατά 69%, ενώ οι μισθολογικές αυξήσεις στο διάστημα αυτό ήταν πολύ χαμηλότερες, αλλά όλο το ποσό είναι τεράστιο. 
Το 2023, σύμφωνα με τα στοιχεία της έκθεσης του Οργανισμού Υπαλλήλων, είχαν δαπανηθεί για την καθαριότητα κτηρίων 191 εκατομμύρια ευρώ. Το 2025, δηλαδή δύο χρόνια μετά, το συνολικό ποσό είχε φτάσει στα 324 εκατομμύρια. Αυτό το ποσό ισοδυναμεί με τα 2/3 περίπου του προϋπολογισμού του Υπουργείου Πολιτισμού για τη χρονιά εκείνη. Μικρότερα Υπουργεία έχουν χαμηλότερο ετήσιο προϋπολογισμό από τα χρήματα αυτά που δίνονται για καθαριότητα. Κάποιες περιπτώσεις επίσης, όπως οι μεταβολές για δαπάνες καθαριότητας στο Γενικό Νοσοκομείο Λασιθίου είναι τρομακτικές. Το 2023 το Γενικό Νοσοκομείο Λασιθίου δαπανούσε 8.000 ευρώ για καθαριότητα, το 2025 δαπάνησε 870.000, δηλαδή εκατό και πλέον φορές πάνω. Το Γενικό Νοσοκομείο Λιβαδειάς δαπάνησε το 2023 11.620 ευρώ και το 2025 έφτασε πάνω από 250.000 ευρώ, είκοσι πέντε φορές περίπου παραπάνω. Το Πανεπιστήμιο Αιγαίου από 28.000 ευρώ το 2023 δαπάνησε περίπου μισό εκατομμύριο ευρώ το 2025, δηλαδή κάπου είκοσι φορές παραπάνω.
 Επειδή οι αναθέσεις αυτές πραγματοποιούνται σε πολλά Υπουργεία δεν ξέρω αν είστε σε θέση να απαντήσετε για όλα τα Υπουργεία. Εμείς είχαμε θέσει την ερώτηση στον κ. Σκέρτσο αρχικά, αλλά δήλωσε αναρμόδιος, παρόλο που έχει ρόλο τη γενική εποπτεία του έργου της Κυβέρνησης. 
Ελπίζω να μου απαντήσετε, πρώτον, αν συμφωνείτε με αυτά τα στοιχεία και αν τα θεωρείτε ακριβή και αν δεν είναι ακριβή, ποια είναι τα ποσά που δαπανώνται κάθε χρόνο από τα σχετικά Υπουργεία για την καθαριότητα και, δεύτερον, αν υπάρχει αύξηση 69% σύμφωνα με τα στοιχεία της έκθεσης του Συλλόγου Υπαλλήλων ΟΑΕΔ, μήπως υπάρχει εκτεταμένη απάτη την οποία δεν έχετε πάρει χαμπάρι;
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Καζαμία.
Θα απαντήσει ο Υφυπουργός Ανάπτυξης, ο κ. Λάζαρος Τσαβδαρίδης.
Κύριε Τσαβδαρίδη, έχετε τον λόγο.
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Ευχαριστώ, κύριε Πρόεδρε. 
Κύριε συνάδελφε, αρχικά θα πρέπει να καταστεί σαφές πως το Κεντρικό Ηλεκτρονικό Μητρώο Δημοσίων Συμβάσεων αποτελεί ένα εξαιρετικά χρήσιμο εργαλείο διαφάνειας. Η λειτουργία και η διαχείριση του ΚΗΜΔΗΣ όμως από τα Υπουργεία Ανάπτυξης και Ψηφιακής Διακυβέρνησης  δεν συνεπάγεται ούτε άσκηση ελέγχου νομιμότητας ούτε σκοπιμότητας εκ μέρους των Υπουργείων επί των διαγωνιστικών διαδικασιών και των συμβάσεων που συνάπτονται. Κάθε αναθέτουσα αρχή, τα πανεπιστήμια, όπως αναφέρετε στην ερώτησή σας ή τα νοσοκομεία, διατηρούν το δικαίωμα και φέρουν την ευθύνη να διενεργούν διαγωνισμούς και να συνάπτουν συμβάσεις, καθώς μόνο αυτά γνωρίζουν τις πραγματικές τους ανάγκες. Ο έλεγχος νομιμότητας ανήκει αποκλειστικά στα αρμόδια όργανα. Γνωρίζετε καλά ότι υπάρχει η Ενιαία Ανεξάρτητη Αρχή Δημοσίων Συμβάσεων, η Αρχή Εξέτασης Προδικαστικών Προσφυγών, το Ελεγκτικό Συνέδριο και η Εθνική Αρχή Διαφάνειας.
Παρ’ όλα αυτά, επειδή η διαφάνεια είναι αδιαπραγμάτευτη για την Κυβέρνησή μας και έπειτα από επικοινωνία που είχα με τις υπηρεσίες της Γενικής Διεύθυνσης Δημοσίων Συμβάσεων που επεξεργάστηκαν τα στοιχεία του ΚΗΜΔΗΣ, σας ενημερώνω ότι τα δεδομένα αποδεικνύουν ότι η εικόνα της ερώτησής σας δεν ανταποκρίνεται στην αλήθεια, προφανώς επηρεασμένη από την έρευνα που είπατε ότι έκανε ο σύλλογος εργαζομένων. Ούτε τα ποσά που αναφέρετε στην ερώτησή σας επιβεβαιώνονται ούτε η υποτιθέμενη αύξηση κατά 69%.
Η αξία των συμβάσεων καθαριότητας αυξήθηκε λιγότερο από το μισό αυτού του ποσοστού και κάτω από 30%. Η κατακόρυφη «άνοδος» -σε εισαγωγικά- είναι απλώς μια διαστρεβλωμένη εικόνα που εσείς σκαρώσατε. Επιπρόσθετα, η έρευνά σας αθροίζει λανθασμένα κωδικούς CPV που δεν αφορούν αποκλειστικά στην καθαριότητα, αλλά διακριτές υπηρεσίες, όπως η απολύμανση και η εξολόθρευση. 
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)
Αντιθέτως, οι υπηρεσίες μας απομόνωσαν τους πραγματικούς κωδικούς, διόρθωσαν τις λανθασμένες καταχωρήσεις και υπολόγισαν μόνο τις ενεργές συμβάσεις, εξαιρώντας τις τροποποιήσεις τους ώστε καμιά σύμβαση να μην προσμετρηθεί διπλά. 
Επιπλέον, σκοπίμως παραβλέπετε ότι η αύξηση είναι πολυπαραγοντική. Οι συμβάσεις καθαριότητας είναι εντάσεως εργασίας και το εργατικό κόστος αποτελεί το μεγαλύτερο μέρος αυτού του τιμήματος. Είναι σαφές ότι μέρος των αυξήσεων εντάσσεται στο πλαίσιο των διαδοχικών αυξήσεων του κατώτατου μισθού, στις οποίες προέβη η Κυβέρνηση. Όταν μια αύξηση οφείλεται και στον κατώτατο μισθό, το να μιλάτε για εκτεταμένη απάτη αδικεί πρωτίστως τους ίδιους τους εργαζόμενους. 
Εάν διαθέτετε στοιχεία παρά ταύτα για παρατυπίες σε συγκεκριμένη σύμβαση, ο δρόμος, όπως γνωρίζετε, είναι ανοικτός: ΕΑΑΔΗΣΥ, Εθνική Αρχή Διαφάνειας, Δικαιοσύνη. Οι γενικόλογες, όμως, κατηγορίες, επιτρέψτε μου να πω, βασισμένες σε αριθμούς που δεν στέκουν, το μόνο που καταφέρνουν είναι να πλήττουν την εμπιστοσύνη στους θεσμούς. 
Τα υπόλοιπα στη δευτερολογία μου. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Παρακαλώ, κύριε Καζαμία, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Υπουργέ, απ’ ό,τι καταλαβαίνω, θεωρείτε, κατ’ αρχάς, ότι υπάρχει πλήρης διαφάνεια στο καθεστώς χρηματοδοτήσεων σε εργολάβους που αναλαμβάνουν έργα καθαριότητας στα κτήρια του δημοσίου. 
Είμαι έκπληκτος από το γεγονός ότι είστε τόσο σίγουρος και ότι αναφέρεστε, επίσης, στο Ελεγκτικό Συνέδριο, τη στιγμή που θα έπρεπε να ξέρετε ότι το Ελεγκτικό Συνέδριο, στη διάρκεια της συζήτησης που είχαμε πριν από τρεις εβδομάδες για τον Ισολογισμό-Απολογισμό του έτους 2024, υπογράμμισε ιδιαιτέρως το γεγονός ότι οι απευθείας αναθέσεις έχουν εκτιναχθεί και ανέφερε για το έτος 2024 το Ελεγκτικό Συνέδριο που λέτε εσείς, ότι οι απευθείας αναθέσεις έφτασαν το 41% εκεί που υπάρχει διαγωνισμός και πάνω από 60% εκεί που δεν υπήρχε διαγωνισμός. 
Αυτά είναι τεράστια ποσοστά και ξεπερνούν κατά πολύ το μέσο όρο που ισχύει στην Ευρωπαϊκή Ένωση. Δημιουργούν υποψίες, κύριε Τσαβδαρίδη, σοβαρές υποψίες, όχι κατά την Πλεύση Ελευθερίας, αλλά κατά το Ελεγκτικό Συνέδριο. Κι εμείς βεβαίως συμμεριζόμαστε αυτήν την άποψη. 
Τώρα είπατε ότι «σκαρώσαμε μια εικόνα». Εγώ δεν σας είπα τίποτα το οποίο να προέρχεται από την Πλεύση Ελευθερίας. Σας ανέφερα αυτό εδώ το έγγραφο, το οποίο είναι η μελέτη που έκανε η Ένωση Υπαλλήλων ΟΑΕΔ και η οποία βασίζεται σε στοιχεία του ΚΗΜΔΗΣ. Εσείς αμφισβητείτε αυτά τα στοιχεία και λέτε ότι υπήρξε αύξηση τα δύο χρόνια 2024-2025 κατά 15% τον χρόνο. Θα σας πω με κάθε ειλικρίνεια. Μου φαίνεται πολύ στρογγυλό το 15% τον χρόνο και δεν είμαι σίγουρος με βάση ποια ακριβή στοιχεία έχετε εσείς καταλήξει σε αυτό το συμπέρασμα. 
Η έκθεση εδώ που σας αναφέρω έχει πίνακες που φτάνουν μέχρι και το τελευταίο ευρώ και προέρχονται από το ΚΗΜΔΗΣ. Εσείς μου λέτε κάτι στρογγυλά νούμερα τα οποία θα πρέπει να διερευνηθούν περισσότερο. Μπορείτε να καταθέσετε κάτι στη Βουλή όσον αφορά τα νούμερα αυτά, για να ξέρουμε πόσα είναι ακριβώς και από πού προέρχονται; 
Επιπλέον, έχουμε το σοβαρό ζήτημα ότι 15% ετησίως μέσα σε δύο χρόνια, δηλαδή 30% μέσα σε δύο χρονιά, είναι πάλι μεγάλη αύξηση. Εσείς, όμως, θεωρείτε ότι αυτή είναι διαφανής αύξηση και δεν θέτει κανένα πρόβλημα. Οι αυξήσεις στον βασικό μισθό δεν αιτιολογούν εκτίναξη ύψους 30% μέσα σε μια διετία. Θα πρέπει αυτά να διερευνηθούν βαθύτερα, δεν είναι αρκετά. 
Το συνολικό ποσό των χρημάτων που πηγαίνουν για έργα καθαριότητας του δημοσίου σε εργολάβους είναι, επίσης, τεράστιο. Το πρόβλημα, με άλλα λόγια -και σας το είπα στην πρωτολογία μου-, δεν είναι ότι αυξήθηκε μόνο με βάση την έκθεση τόσο πολύ- εσείς λέτε 30%, το οποίο πάλι είναι πολύ. Το πρόβλημα με τις δαπάνες για καθαριότητα είναι ότι το κονδύλι είναι όλο τεράστιο.
Θεωρείτε εσείς ότι είναι λογικό για ένα κράτος να δαπανά για καθαριότητα ένα κονδύλι, το οποίο ισοδυναμεί περίπου με τον μισό προϋπολογισμό του Υπουργείου Πολιτισμού; Και πόσα είναι εν πάση περιπτώσει αυτά τα χρήματα;
Κύριε Τσαβδαρίδη, αν ήμασταν σε άλλη εποχή, θα μπορούσα να σας πιστέψω πιο εύκολα. Σήμερα είμαστε στην εποχή του ΟΠΕΚΕΠΕ, στην εποχή των σκανδάλων της ΑΑΔΕ, στην εποχή των στημένων παιχνιδιών στο μπάσκετ, στην εποχή όπου οι πολεοδομίες, επίσης, έχουν σκάνδαλα, βρίθουν από παντού. Απαντήστε συγκεκριμένα. 
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε. 
Παρακαλώ, κύριε Υπουργέ. 
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Κύριε συνάδελφε, εγώ επαναλαμβάνω αυτό με το οποίο κατέληξα στην πρωτολογία μου, ότι αν διαθέτετε στοιχεία για παρατυπίες σε συγκεκριμένη σύμβαση, ο δρόμος είναι ανοικτός: ΕΑΑΔΗΣΥ, Εθνική Αρχή Διαφάνειας, Δικαιοσύνη. 
Είναι λυπηρό πάντως να εργαλειοποιείτε τα ίδια τα εργαλεία διαφάνειας του κράτους, όπως το ΚΗΜΔΗΣ, για να στήσετε ένα αφήγημα καταστρατήγησης της αλήθειας που καταρρέει με την πρώτη απλή ανάγνωση των πραγματικών δεδομένων. 
Θα καταρρίψω, λοιπόν, το κατασκευασμένο αφήγημά σας με τα δικά σας παραδείγματα, αρχής γενομένης από το Πανεπιστήμιο Αιγαίου. Αναφέρετε για το Πανεπιστήμιο Αιγαίου στην ερώτηση ότι οι δαπάνες σχεδόν εικοσαπλασιάστηκαν από 28.273 ευρώ σε 532.052 ευρώ. Η αλήθεια είναι αντίθετη, με βάση τα στοιχεία που μου δώσανε οι αρμόδιες υπηρεσίες.
ΑΛΕΞΑΝΔΡΟΣ ΚΑΖΑΜΙΑΣ: Ποιες είναι αυτές;
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Το Τμήμα Προγραμματισμού Κεντρικών Αγορών και Επιτελικής Πληροφόρησης της Διεύθυνσης Σχεδιασμού, Προγραμματισμού και Υποστήριξης της Γενικής Διεύθυνσης Δημοσίων Συμβάσεων. Αυτό το τμήμα προγραμματισμού έχει αντλήσει από το ΚΗΜΔΗΣ τα στοιχεία αυτά που χρειάζονται για να υπολογίσουν αυτά που λέτε σε σχέση με τις δαπάνες για την καθαριότητα. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
 ΑΛΕΞΑΝΔΡΟΣ ΚΑΖΑΜΙΑΣ: (δεν ακούστηκε)
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Αυτό είναι μια έρευνα, όπως λέτε, που κάνανε οι υπάλληλοι του ΟΑΕΔ. Εγώ σας λέω η αρμόδια υπηρεσία που διαχειρίζεται τα στοιχεία έτσι όπως βγήκανε από το ΚΗΜΔΗΣ και αφορούν συγκεκριμένους κωδικούς CPV, τα οποία έχουν να κάνουν αποκλειστικά με την καθαριότητα. Σας είπα και προηγουμένως, δεν έχουν μπει στοιχεία που αφορούν απολυμάνσεις και εξολοθρεύσεις άλλων οργανισμών, μικροοργανισμών και μικροβίων και όλα αυτά. 
Πάμε λοιπόν στα στοιχεία. Τι λέει η υπηρεσία σε σχέση με αυτά που λέει η έρευνα; Το 2023 το Πανεπιστήμιο Αιγαίου υπέγραψε συμβάσεις διάρκειας δύο ετών για όλες τις εγκαταστάσεις του σε έξι διαφορετικά μέρη όπου διατηρεί εγκαταστάσεις και συγκεκριμένα στη Χίο, τη Σάμο, τη Ρόδο, την Αθήνα, τη Σύρο και τη Μυτιλήνη. Γι’ αυτό, το 2024 δεν χρειάστηκε νέα σύμβαση. Αν πάρετε τα στοιχεία, είναι μηδενική η δαπάνη που φαίνεται να έχει το Πανεπιστήμιο Αιγαίου για τις δαπάνες καθαριότητας, γιατί το 2023 υπήρξε μια συνολική σύμβαση που αφορούσε τα έτη 2023-2024. Το 2025 η νέα σύμβαση ήτανε 368.179 ευρώ και όχι 532.000 ευρώ που λέτε στην ερώτησή σας. 
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)
ΑΛΕΞΑΝΔΡΟΣ ΚΑΖΑΜΙΑΣ: Ποια ερώτηση;
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Είπατε ότι ήταν 532.000 και σας λέω ήταν 368.000.
Συνεπώς, ήδη η πρώτη αναφορά παραδείγματος σας εκθέτει, καθώς δεν ανταποκρίνεται στην πραγματικότητα, ενώ περαιτέρω αποκρύπτει και παραβλέπει σκοπίμως το γεγονός πως μιλώντας για Πανεπιστήμιο Αιγαίου, αναφερόμαστε επί της ουσίας σε πληθώρα εγκαταστάσεων και όχι σε ένα κτηριακό συγκρότημα. 
Περαιτέρω, και ως προς το Γενικό Νοσοκομείο Λασιθίου γράφετε για αύξηση σχεδόν εκατό φορές από 8.000 ευρώ σε 870.829 ευρώ. Τα στοιχεία του ΚΗΜΔΗΣ δείχνουν 90.000 ευρώ το 2023, όχι 8.000 ευρώ που λέτε, πιο πολλά δηλαδή, 54.732 ευρώ το 2024 και 187.222 ευρώ το 2025. Αντί για 870.000 ευρώ, το σωστό είναι 187.000 ευρώ. 
Άρα, λοιπόν, ούτε το σημείο εκκίνησης ούτε το σημείο άφιξης της ερώτησης είναι σωστό. Για μια ακόμη φορά τα στοιχεία σας δεν ανταποκρίνονται στην πραγματικότητα. 
Τέλος, ως προς το Γενικό Νοσοκομείο Λιβαδειάς, παραβλέπετε το γεγονός ότι οι πραγματοποιηθείσες αναθέσεις αυτής της κατηγορίας περιλαμβάνουν και το Νοσοκομείο Θήβας…
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Περνάμε τώρα σε δύο επίκαιρες ερωτήσεις, στις οποίες θα απαντήσει ο Υφυπουργός Ναυτιλίας και Νησιωτικής Πολιτικής κ. Στέφανος Γκίκας.
Πρώτη είναι η τρίτη με αριθμό 138/21-10-2026 επίκαιρη ερώτηση πρώτου κύκλου της Βουλευτού Ευβοίας της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Θεοδώρας Ακριώτου προς τον Υπουργό Ναυτιλίας και Νησιωτικής Πολιτικής με θέμα: «Τραγωδία στη Χίο με δεκαπέντε νεκρούς. Η διερεύνηση της υπόθεσης και η κυβερνητική ευθύνη για την καταγραφή των επιχειρήσεων του Λιμενικού».
Κυρία συνάδελφε, έχετε τον λόγο.
ΘΕΟΔΩΡΑ ΑΚΡΙΩΤΟΥ: Καλημέρα, κύριε Πρόεδρε.
Κύριε Υφυπουργέ, καλημέρα. Έχετε στα χέρια σας την ερώτηση και τα δύο βασικά ερωτήματα, στα οποία θα ήθελα απαντήσεις. Προσπαθώ να αποφύγω τη γενικότερη κριτική για το προσφυγικό, είτε στο ατελέσφορο του ζητήματος είτε στο απάνθρωπο και επειδή δεν είναι στο δικό σας χαρτοφυλάκιο, μπαίνω στην ουσία.
Αφορμή της ερώτησης ήταν τα δύο πολύνεκρα ναυάγια στη Λέσβο και στη Σάμο, όπου είχαμε δώδεκα νεκρούς για άλλη μία φορά, επαναφέροντας το ζήτημα της προστασίας της ανθρώπινης ζωής στα θαλάσσια σύνορα. Οπότε, πάμε τώρα στην τραγωδία της Χίου -σας θυμίζω στις 3 Φεβρουαρίου-, όπου δεκαπέντε άνθρωποι έχασαν τη ζωή τους μετά από τη φονική σύγκρουση σκάφους μεταναστών με περιπολικό του Λιμενικού. Εκεί, λοιπόν, οι μαρτυρίες των επιβαίνοντων καταγγέλλουν εμβολισμό από το σκάφος του Λιμενικού, ενώ το Λιμενικό υποστηρίζει ότι η λέμβος έκανε επικίνδυνο ελιγμό, οπότε είχαμε αυτό το αποτέλεσμα. Εννέα μήνες, λοιπόν, μετά παραμένουν αναπάντητα τα ερωτήματα, τόσο για την ΕΔΕ όσο και για τον έλεγχο του Συνήγορου του Πολίτη που ζήτησε, επίσης, αναφορά για την τύχη της λέμβου, η οποία σύμφωνα με δημοσιεύματα δεν έχει ανελκυστεί. Οπότε δεν έχουμε την παραμικρή ενημέρωση.
Θυμόμαστε την απάντηση του κ. Κικίλια ότι δεν κρίθηκε αναγκαία, οπότε και δεν είχε ενεργοποιηθεί η θερμική κάμερα του περιπολικού. Να σημειωθεί, ωστόσο, ότι ο Οργανισμός Θεμελιωδών Δικαιωμάτων της Ευρωπαϊκής Ένωσης επισήμανε σοβαρά προβλήματα στην αποτελεσματική διερεύνηση παραβιάσεων στα σύνορα. Ειδικά για την Ελλάδα καταγράφεται επαναλαμβανόμενο μοτίβο. Δεν μπαίνω στην ουσία τώρα, πάω στα ερωτήματα όμως.
Ερώτημα πρώτο: Σε ποιο στάδιο βρίσκεται η ΕΔΕ για την τραγωδία στη Χίο. Ποια η εξέλιξη του ελέγχου του Συνήγορου του Πολίτη, ο οποίος παρενέβη, όπως είπαμε προηγουμένως; Αν έχει, τελικά, εντοπιστεί και εξεταστεί η λέμβος και αν όχι, ποιες ενέργειες έχουν γίνει για την ανεύρεση και ανέλκυση.
Το δεύτερο ερώτημα, πιο γενικά πολιτικό: Ποιοι δεσμευτικοί κανόνες ισχύουν για την ενεργοποίηση και την καταγραφή από τις κάμερες των πλωτών μέσων του Λιμενικού; Αν έχει υλοποιηθεί, λοιπόν, δέσμευση για φορητές κάμερες στις κοινές επιχειρήσεις της Frontex και αν προτίθεται η Κυβέρνηση να θεσπίσει, τουλάχιστον τώρα, σαφείς κανόνες καταγραφής σε εθνικές επιχειρήσεις υψηλού κινδύνου με εγγυήσεις, βέβαια, προστασίας προσωπικών δεδομένων κ.λπ.
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Ακριώτου.
Τον λόγο έχει ο κ. Γκίκας.
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε.
Αγαπητοί συνάδελφοι και κυρία Ακριώτου, για το τραγικό περιστατικό της 3ης Φεβρουαρίου 2026 στη Χίο θα επαναλάβω κατηγορηματικά ότι το Λιμενικό Σώμα Ελληνική Ακτοφυλακή ασκώντας τις αρμοδιότητές του κατά το άρθρο 5 του ν.4150/2013 για την έρευνα και διάσωση, τον έλεγχο των θαλασσίων συνόρων και την καταστολή του οργανωμένου εγκλήματος, θέτει ως ύψιστη προτεραιότητα την προστασία της ανθρώπινης ζωής στη θάλασσα.
Τα στελέχη μας επιχειρούν καθημερινά με αυταπάρνηση απέναντι σε αδίστακτους εγκληματίες διακινητές που θέτουν σε θανάσιμο κίνδυνο ανθρώπινες ζωές.
Εκφράσαμε από την πρώτη στιγμή την οδύνη μας για την απώλεια των δεκαπέντε συνανθρώπων μας και δεσμευτήκαμε ότι η έρευνα θα διεξαχθεί με απόλυτη διαφάνεια.
Επί του πρώτου ερωτήματός σας, αμέσως μετά το συμβάν διατάχθηκε ένορκη διοικητική εξέταση, η οποία ανατέθηκε σε ανώτατο αξιωματικό του Λιμενικού Σώματος της Ελληνικής Ακτοφυλακής. Η διαταγή κοινοποιήθηκε στην αρμόδια εισαγγελία του Ναυτοδικείου και στον Συνήγορο του Πολίτη, όπου και θα υποβληθεί το πόρισμα με τον φάκελο μόλις ολοκληρωθεί. Είναι σε προχωρημένο στάδιο αυτή τη στιγμή.
Επιπλέον, τον Ιούνιο του 2026 ο διενεργών την ΕΔΕ χορήγησε στον Συνήγορο του Πολίτη το σύνολο του συλλεγέντος ανακριτικού υλικού, συμπεριλαμβανομένης της από 3 Ιουνίου 2026 έκθεσης ερευνών του Ανακριτικού Γραφείου του Πρωτοδικείου Χίου.
Ως προς τον εντοπισμό της λέμβου, σύμφωνα με τη σημαντική αναφορά του Φεβρουαρίου 2026 του Κεντρικού Λιμεναρχείου Χίου και σε εκτέλεση των σχετικών διατάξεων της Ανακριτού Πλημμελειοδικών Χίου στις 19 Φεβρουαρίου 2026, η ίδια η ανακριτής επέβη στο πλωτό του Λιμενικού Σώματος 623 προς τη θαλάσσια περιοχή Μυρσινιδίου. Διατέθηκε, επίσης, εξαμελής ομάδα της Μονάδας Υποβρυχίων Αποστολών του Λιμενικού Σώματος και βεβαίως, λόγω των μεγάλων βαθών χρησιμοποιήθηκε τηλεκατευθυνόμενο υποβρύχιο όχημα, ROV, πλην όμως τα αποτελέσματα της έρευνας υπήρξαν αρνητικά.
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)
Επί του δεύτερου ερωτήματός σας, οι κοινές δράσεις με τον Frontex υλοποιούνται πάντοτε βάσει εγκεκριμένων επιχειρησιακών σχεδίων και πάντοτε με ισχυρές εγγυήσεις προστασίας των θεμελιωδών δικαιωμάτων. Να σας πω ένα παράδειγμα. Το τελευταίο σαρανταοκτάωρο στην Κρήτη, η συνδυασμένη επιχείρηση Frontex - Λιμενικού Σώματος της Ελληνικής Ακτοφυλακής, είχε ως αποτέλεσμα να διασώσει πάνω από πεντακόσιους ανθρώπους, ακόμα και εξήντα ναυτικά μίλια μακριά από τις ακτές της Κρήτης. Αυτό το θέτω ως παράδειγμα.
Τώρα, αναφορικά με τις κάμερες των πλωτών μέσων του Λιμενικού Σώματος της Ελληνικής Ακτοφυλακής, τα συστήματα αυτά δεν διαθέτουν δυνατότητα αυτόματης καταγραφής. Θα πρέπει να τα ανοίξει ο κυβερνήτης. Είναι μέσα επιχειρησιακά, τα οποία είναι στην ευχέρεια του κυβερνήτη και του πληρώματος για τη διευκόλυνση του επιχειρησιακού τους έργου. Είναι, κυρίως κάμερες infrared, δηλαδή υπέρυθρες και χρησιμοποιούνται για τους εντοπισμούς του στόχου. Από τη στιγμή...
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Γκίκα.
Η κ. Ακριώτου έχει τον λόγο για τη δευτερολογία της.
ΘΕΟΔΩΡΑ ΑΚΡΙΩΤΟΥ: Ευχαριστώ πολύ.
Ευχαριστώ, κύριε Υφυπουργέ.
Τώρα κοιτάξτε, πάμε στο πολιτικό ζήτημα. Καταρχήν δεν τα βάζει κανείς συλλήβδην με το Λιμενικό. Απλά όσο πρέπει να αποδείξουν οι επιβαίνοντες ότι υπήρξε εμβολισμός, άλλο τόσο πρέπει να αποδείξει και το Λιμενικό ότι δεν υπήρχε. Εκεί, λοιπόν, έρχεται ένα μέσο το οποίο διατίθεται και είναι οι κάμερες και άλλα στοιχεία καταγραφής. Προφανώς επιστημονικά δεν έχω αυτή την κατάρτιση. Ωστόσο, λέτε εσείς ότι είναι στην ευχέρεια του κυβερνήτη. Όταν βλέπεις ότι ένα συμβάν είναι ήδη τραγικό... Καταρχήν να μη συγκρίνουμε τα δύο πλωτά μέσα, έτσι; Βλέπεις ότι το συμβάν αυτό, τείνει να γίνει τραγικό, τείνει να έχουμε μια τραγωδία. Αν τότε δεν χρησιμοποιηθεί, λοιπόν, η κάμερα για αυτόν τον κίνδυνο που είπαμε προηγουμένως, στη διάσταση των απόψεών μας, πότε θα χρησιμοποιηθεί;
Επίσης εδώ έχουμε συστάσεις. Γιατί εγώ τώρα, θα έπρεπε και εσείς, παρότι δεν είναι το χαρτοφυλάκιό σας, να έχετε υπόψη σας την έκθεση του Οκτωβρίου 2026 -πρόσφατη- από τον Οργανισμό Θεμελιωδών Δικαιωμάτων της Ευρωπαϊκής Ένωσης, FRA εν συντομία, όπου τι μας λέει; Καταγράφονται διακόσιες επτά έρευνες για καταγγελλόμενες παραβιάσεις θεμελιωδών δικαιωμάτων στα σύνορα, χωρίς καταγεγραμμένες καταδίκες στα αντίστοιχα στοιχεία. Πειθαρχικός έλεγχος: καταγράφονται εκατόν τρεις πειθαρχικές υποθέσεις στην Ελλάδα, χωρίς κυρώσεις στα αντίστοιχα στοιχεία. Καθυστερήσεις: υποθέσεις παραμένουν εκκρεμείς. Αποδεικτικά στοίχημα: η έκθεση αναδεικνύει τη σημασία της έγκαιρης συλλογής και διατήρησης στοιχείων, ώστε οι έρευνες να μπορούν να καταλήγουν σε αξιόπιστα συμπεράσματα. Αναδεικνύει, λοιπόν, τη σημασία της ουσιαστικής διερεύνησης και ανεξαρτησίας του ελέγχου.
Τώρα μου είπατε μια ολόκληρη επιχείρηση εν πλω με την εισαγγελέα που πήγε κ.λπ. Δεν είχαμε αποτέλεσμα. Άργησε ίσως να συμβεί αυτό. Άρα η ΕΔΕ δεν έχει προχωρήσει, δεν έχετε να μου απαντήσετε -φαντάζομαι, δεν έχουμε ημερομηνία-, η λέμβος δεν βρέθηκε, που ήταν και ό,τι πιο αξιόπιστο θα μπορούσαμε για να καταλήξουμε και να μην υπάρχει αυτή η διάσταση. Από εκεί και πέρα ας πούμε εδώ δεν τα πήγαμε καλά. Σε επόμενη φάση τι κάνουμε; Τι θα γίνει με τις κάμερες; Μπορεί να συνεχιστεί αυτό το μπαλάκι, το οποίο θίγει και το Λιμενικό αυτή τη στιγμή, το οποίο σε άλλες περιπτώσεις και σε προηγούμενα χρόνια ήταν ένα ανάχωμα σε όλα αυτά που συμβαίνουν στην απάνθρωπη διαχείριση αυτή της κατάστασης που έχει διαμορφωθεί για το προσφυγικό;
Ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία συνάδελφο, την κ. Ακριώτου.
Ο κύριος Υπουργός έχει τώρα τον λόγο για τη δευτερολογία του.
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε.
Κυρία συνάδελφε, επανέρχομαι συνοπτικά, διότι σε ζητήματα απώλειας ανθρώπινων ζωών και κύρους του Λιμενικού Σώματος πρέπει να είμαστε ακριβείς. 
Πρώτον, σας είπα ότι για την τραγωδία της 3ης Φεβρουαρίου του 2026 στη Χίο, η υπόθεση ερευνάται ταυτόχρονα από τέσσερις αρχές, δηλαδή την τακτική δικαιοσύνη, την Εισαγγελία Ναυτοδικείου, τον Ανώτατο Αξιωματικό ο οποίος διενεργεί την Ένορκη Διοικητική Εξέταση και, βεβαίως, από τον Συνήγορο του Πολίτη. Δεν έχω καμία αμφιβολία ότι οι έρευνες θα είναι απόλυτα νόμιμες και διαφανείς. 
Επίσης, σας είπα ότι τον Ιούνιο του 2026 παραδόθηκε στον Συνήγορο του Πολίτη το σύνολο του ανακριτικού υλικού, ενώ το τελικό πόρισμα της ΕΔΕ, το οποίο πράγματι βρίσκεται σε προχωρημένο στάδιο, θα διαβιβαστεί αμέσως μετά την περάτωση της ΕΔΕ τόσο στον Εισαγγελέα του Ναυτοδικείου όσο και στον Συνήγορο του Πολίτη.
Δεύτερον, αυτό που μπόρεσε να κάνει το Λιμενικό Σώμα - Ελληνική Ακτοφυλακή ως προς την αναζήτηση της λέμβου, το έκανε. Στις 19 Φεβρουαρίου του 2026, σε εκτέλεση δύο διατάξεων της Ανακρίτριας Πλημμελειοδικών Χίου και παρουσία της ίδιας επί του πλωτού του Λιμενικού Σώματος, διενεργήθηκε η υποβρύχια έρευνα, και μάλιστα από τηλεκατευθυνόμενο υποβρύχιο όχημα. Το γεγονός αυτό, της έρευνας δηλαδή, πιστοποιείται στην από 3 Ιουνίου 2026 έκθεση ερευνών του Ανακριτικού Γραφείου του Πρωτοδικείου Χίου.
Τρίτον, ως προς τις κάμερες στα πλωτά μέσα, σας είπα ότι τα συστήματα αυτά αποτελούν επιχειρησιακά μέσα επιτήρησης που απαιτούν τη χειροκίνητη ενεργοποίηση. Δεν υποχρεώνει κάποιος στα πλωτά του Λιμενικού Σώματος - Ελληνικής Ακτοφυλακής να μπαίνουν κάμερες. Αυτά είναι συστήματα που διευκολύνουν το επιχειρησιακό του έργο. 
Από εκεί και πέρα, στη συγκεκριμένη περίπτωση, και εφόσον έχει εντοπιστεί ένα σκάφος, το να έχεις την infrared camera ανοιχτή τη στιγμή που χρησιμοποιείς προβολέα, το ένα αναιρεί το άλλο. Άρα, θέλω να πω, και να σας απαντήσω ευθέως, ότι δεν υπάρχει αυτή τη στιγμή διάταξη ή διαταγή που να υποχρεώνει τα πλωτά του Λιμενικού Σώματος κατά την εκτέλεση του καθήκοντός τους να έχουν ανοικτές κάμερες και να καταγράφουν. Αυτό είναι στη διακριτική ευχέρεια του εκάστοτε κυβερνήτη.
Σε κάθε περίπτωση, θέλω να σας διαβεβαιώσω ότι το Λιμενικό Σώμα επιχειρεί απαρέγκλιτα με πλήρη σεβασμό στο κράτος δικαίου και στην ανθρώπινη ζωή στη θάλασσα. Και το έχω επαναλάβει και άλλες φορές από αυτή ακριβώς τη θέση. Τα τελευταία έντεκα χρόνια το Λιμενικό Σώμα - Ελληνική Ακτοφυλακή έχει διασώσει σε όλα τα πελάγη μας πάνω από διακόσιες εξήντα χιλιάδες ζωές, μετρημένες μία προς μία. Άρα, λοιπόν, αυτό βεβαίως θα συνεχίσει να κάνει. 
Ευχαριστώ, κύριε Πρόεδρε.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Συνεχίζουμε με τη δεύτερη με αριθμό 160/26-10-2026 επίκαιρη ερώτηση δεύτερου κύκλου του Βουλευτή Β΄ Δυτικής Αττικής της Κοινοβουλευτικής Ομάδας «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Χρήστου Τσοκάνη προς τον Υπουργό Ναυτιλίας και Νησιωτικής Πολιτικής με θέμα: «Να σταματήσει η παράδοση του λιμανιού του Κρόνου για στάθμευση βυτιοφόρων οχημάτων με πετρελαιοειδή απόβλητα και να αποδοθεί το παραλιακό μέτωπο της Ελευσίνας στον λαό της πόλης».
Κύριε συνάδελφε, έχετε τον λόγο.
ΧΡΗΣΤΟΣ ΤΣΟΚΑΝΗΣ: Δηλώνουμε το εξής. Ως ΚΚΕ δεν πρόκειται να επιτρέψουμε, στην περιοχή του Κρόνου, μετά την παράδοσή της σε ομίλους, να κατασπαραχθούν οι λιγοστοί ελεύθεροι χώροι της περιοχής της Ελευσίνας και του Θριασίου. Δεν πρόκειται να επιτρέψουμε να τεθούν σε κίνδυνο οι ζωές των κατοίκων και να κινδυνέψουμε όλοι όσοι ανεβαίνουμε τον Γολγοθά του μεγάλου βιομηχανικού ατυχήματος στην περιοχή της Δυτικής Αττικής.
Πρώτον, ήταν απαράδεκτο -και το δηλώνουμε και σε εσάς, κύριε Υπουργέ- η συνεδρίαση του Οργανισμού Λιμένος Ελευσίνας, ενώ γνώριζε ότι όλος ο λαός της πόλης και του Θριασίου είναι αντίθετος στους σχεδιασμούς παράδοσης του λιμανιού του Κρόνου σε όμιλο γνωστών συμφερόντων για την εναπόθεση πετρελαιοειδών, να συνεδριάσει και να αποφασίσει κεκλεισμένων των θυρών.
Δεύτερον, είναι απαράδεκτο και το καταγγέλλουμε, να παρουσιαστούν μπροστά στους εργαζόμενους, τους κατοίκους της περιοχής, τους αυτοαπασχολούμενους και τους συνταξιούχους, εκπρόσωποι του Λιμενικού για να κάνουν πλάτες σε αυτή την επιλογή.
Τρίτον, γνωρίζουμε καλά -και να το ξέρετε και εσείς- ότι στην περιοχή της Δυτικής Αττικής δεν χωράει να πέσει σταγόνα βιομηχανικής, περιβαλλοντικής, ενεργειακής ή οποιασδήποτε άλλης επιβάρυνσης, σε μια περιοχή όπου οι ελεύθεροι χώροι δεν υπάρχουν. Οι κάτοικοι -και θέλουμε να το μεταφέρουμε ως ΚΚΕ- εκφράζουν την οργή, την αγανάκτηση και τον θυμό τους για οποιονδήποτε τέτοιο σχεδιασμό μετατροπής του λιμανιού του Κρόνου σε χώρο εναπόθεσης πετρελαιοειδών αποβλήτων. 
Φτάνει πια! Φτάνει πια με τους ενεργειακούς ομίλους που λυμαίνονται την περιοχή, την ώρα που ο λαός της Δυτικής Αττικής και της χώρας μας πληρώνει ακριβά την ενέργεια. Φτάνει πια με τα κέντρα logistics και των βιομηχανικών αποβλήτων που έχουν τοποθετηθεί άναρχα και δεν μπορούμε να πάρουμε ανάσα, αλλά και με τις παράνομες χωματερές. Φτάνει πια με το ότι θέλετε να μετατρέψετε ένα λιμάνι σε ενεργειακό, εμπορικό και πολεμικό κόμβο, με τον κίνδυνο να γίνει η περιοχή στόχος αντιποίνων να μας χτυπάει την πόρτα.
Ζητάμε και ρωτάμε εσάς ποια είναι η θέση σας και να δώσετε τώρα λύση στα εξής.
Πρώτον, τι μέτρα θα πάρει το Υπουργείο για να μην προχωρήσει ο σχεδιασμός παράδοσης του λιμανιού σε εταιρεία που θα κάνει εναπόθεση και μεταφόρτωση επικίνδυνων πετρελαιοειδών αποβλήτων, με ό,τι σημαίνει αυτό για το περιβάλλον, για τους κατοίκους και για τη θάλασσα, αφού δίπλα υπάρχει κέντρο υγείας, σχολεία και κατοικίες;
Και δεύτερον, τι μέτρα θα πάρει το Υπουργείο και η Κυβέρνηση έτσι ώστε να παραδοθεί ως χώρος αναψυχής, πρασίνου και κυκλοφορίας των κατοίκων και των εργαζομένων, κάτι που λείπει τόσο πολύ από τους κατοίκους του Θριασίου, της Δυτικής Αττικής και της Ελευσίνας συγκεκριμένα; 
Θέλουμε απάντηση και λύση, κύριε Υπουργέ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Τσοκάνη.
Έχετε τον λόγο, κύριε Υπουργέ.
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε.
Καταρχάς είναι αναγκαίο να αποκαταστήσουμε την πραγματική και νομική διάσταση του ζητήματος, μακριά από αφορισμούς και εντυπώσεις που δημιουργούν, θα έλεγα, αδικαιολόγητη ανησυχία στους πολίτες της Ελευσίνας και της Δυτικής Αττικής.
Η γεωγραφική περιοχή δικαιοδοσίας του Οργανισμού Λιμένος Ελευσίνας προσδιορίζεται από το άρθρο 2 του Προεδρικού Διατάγματος του 1974, ενώ τα ακριβή όρια της ζώνης λιμένα έχουν καθοριστεί με απόφαση του Υπουργού Ναυτιλίας και Νησιωτικής Πολιτικής το 2020-2021, με ταυτόχρονη σχετική απόφαση του Συντονιστή της Αποκεντρωμένης Διοίκησης Αττικής. Στην απόφαση αυτή, λοιπόν, τροποποιήθηκαν και επανακαθορίστηκαν τα όρια της χερσαίας ζώνης του λιμένα Ελευσίνας.
Βάσει αυτού του απολύτως σαφούς κανονιστικού πλαισίου, η περιοχή Κρόνος περιλαμβάνεται εντός της νομίμως καθορισμένης χερσαίας ζώνης του λιμένα Ελευσίνας. Υπάγεται, συνεπώς, στο ειδικό νομικό καθεστώς των κοινόχρηστων δημοσίων κτημάτων και στη θεσμική αρμοδιότητα διοίκησης, διαχείρισης και εκμετάλλευσης του Οργανισμού Λιμένος, με πλήρη σεβασμό στην κυριότητα του ελληνικού Δημοσίου.
Στην ερώτησή σας κάνετε λόγο για δήθεν «παράδοση» -εντός εισαγωγικών- του λιμανιού του Κρόνου. Η πραγματικότητα, ωστόσο, είναι τελείως διαφορετική. 
Σύμφωνα με το άρθρο 34 του ν. 3153/2003, η παραχώρηση δικαιωμάτων απλής χρήσης χώρων εντός της περιοχής αρμοδιότητας των Οργανισμών Λιμένος εμπίπτει στην αποφασιστική αρμοδιότητα των οικείων Διοικητικών Συμβουλίων. Απλής χρήσης, το τονίζω.
Όπως μάλιστα διευκρινίζεται ρητά στην εγκύκλιο της Γενικής Γραμματείας Αιγαίου και Νησιωτικής Πολιτικής του 2012, η παραχώρηση ιδιαίτερου δικαιώματος χρήσης κοινόχρηστου λιμενικού χώρου αποτελεί μονομερή ατομική διοικητική πράξη, η οποία εκδίδεται κατ’ ενάσκηση δημόσιας εξουσίας. 
Δεν πρόκειται λοιπόν ούτε για σύμβαση μίσθωσης ιδιωτικού δικαίου ούτε πολύ περισσότερο για μεταβίβαση κυριότητας ή μεταβολή του κοινόχρηστου χαρακτήρα του παραχωρούμενου χώρου. 
Κύριε συνάδελφε, πράγματι για το Υπουργείο Ναυτιλίας και Νησιωτικής Πολιτικής και βεβαίως για τον Οργανισμό Λιμένος Ελευσίνας πρωταρχικό μέλημα είναι η σύννομη, ορθολογική και αποδοτική αξιοποίηση των χώρων της χερσαίας ζώνης λιμένα σε άμεσο συνδυασμό με την εύρυθμη λειτουργία του λιμένα και την ορθολογική διαχείριση του αστικού χώρου της Ελευσίνας. 
Δεν αντιμετωπίζουμε το λιμάνι ως χώρο αποκομμένο από την πόλη. Αντιθέτως, εργαζόμαστε με σχέδιο για την επίτευξη μιας δίκαιης και λειτουργικής ισορροπίας ανάμεσα στην αναπτυξιακή αποστολή του λιμένα, τις ανάγκες της τοπικής κοινωνίας και τη διαφύλαξη του δημοσίου συμφέροντος, διασφαλίζοντας στην πράξη την αρμονική συνύπαρξη του λιμένα με την ιστορική πόλη της Ελευσίνας και τους κατοίκους της.
Στη δευτερολογία μου θα αναφερθώ στα περιβαλλοντικά θέματα, που δεν θα πρέπει να σας ανησυχούν. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Τον λόγο έχει ο Βουλευτής του ΚΚΕ, ο κ. Χρήστος Τσοκάνης, για τη δευτερολογία του. 
Κύριε συνάδελφε, έχετε τον λόγο. 
ΧΡΗΣΤΟΣ ΤΣΟΚΑΝΗΣ: Τους λόγους τους γνωρίζουμε, κύριε Υπουργέ. Είναι κομμένοι και ραμμένοι στις ανάγκες για την κερδοφορία των επενδυτών, των ομίλων, των στρατηγικών επενδυτών στην περιοχή, που λυμαίνονται, χωρίς να παίρνουν κανένα μέτρο περιβαλλοντικής προστασίας, χωρίς να παίρνουν κανένα μέτρο για την υγεία και την ασφάλεια των εργαζομένων. 
Το μαρτυρούν ούτως ή άλλως τα εκατοντάδες εργοδοτικά εγκλήματα στους χώρους δουλειάς: Έκρηξη στον Ασπρόπυργο, έκρηξη στη Motor Oil, έκρηξη στα ΕΛΠΕ. Το μαρτυρούν οι δεκάδες χιλιάδες επαγγελματικές ασθένειες όλων των εργαζομένων στην περιοχή. Το μαρτυρούν οι δεκάδες χιλιάδες καρκινογενέσεις, πνευμονοπάθειες και καρδιοπάθειες που υποφέρουν όλα τα νοικοκυριά στη Δυτική Αττική. Το μαρτυρούν όλα τα λύματα που χύνονται μέσα στον κόλπο της Ελευσίνας, αλλά και σε όλα τα αδιευθέτητα ρέματα της περιοχής. 
Δεν ήρθαμε εδώ για να συζητήσουμε τι λέει ο νόμος. Ήρθαμε εδώ για να αλλάξουμε τον νόμο και να επιβάλλουμε πάνω από τον νόμο την ανάγκη να παραδοθεί το παραλιακό μέτωπο της Ελευσίνας στον λαό της Δυτικής Αττικής. 
Εσείς θα αφήνατε τους γονείς σας -ή και εσείς ο ίδιος- να επισκεφθούν ένα κέντρο υγείας δίπλα σε πετρελαιοειδή απόβλητα που ο κίνδυνος μεγάλου βιομηχανικού ατυχήματος ελλοχεύει; Πρόσφατα είχαμε και διαρροή -γιατί κοντεύουμε να γίνουμε Ντουμπάι στην περιοχή- πετρελαιοειδών μέσα από σάπιους σωλήνες που διασχίζουν την περιοχή. 
Θα αφήνατε το παιδί σας να πάει σε παιδικό σταθμό ή σε δημοτικό ή γυμνάσιο δίπλα σε τέτοιους χώρους με πετρελαιοειδή απόβλητα; Θα εμπιστευόσασταν ένα συγγενικό σας πρόσωπο να κάνει μπάνιο στον κόλπο της Ελευσίνας, τη στιγμή που πετρελαιοειδή απόβλητα θα μεταφορτώνονται από την περιοχή του Κρόνου; 
Δεν θα αναζητούσατε σε μία τέτοια περιοχή, με τόσο μεγάλη περιβαλλοντική επιβάρυνση και κίνδυνο βιομηχανικού ατυχήματος, ελεύθερους χώρους, χώρους πράσινου, χώρους αναψυχής, χώρους περιπάτου, χώρους διαφυγής από την καθημερινότητα, που είναι αρκετά πιεσμένη για τους κατοίκους και τους εργαζομένους; 
Θα ήσασταν και θα κοιμόσασταν ήσυχος στην περιοχή της Δυτικής Αττικής, όταν ξέρατε ότι δίπλα στο σπίτι σας ή εκεί που μένουν τα παιδιά σας χτίζονται με έναν νόμο και ένα άρθρο ενεργειακοί κόμβοι, χτίζονται πολεμικοί κόμβοι, χτίζονται εμπορευματικοί κόμβοι, με ό,τι αυτό σημαίνει για τους κινδύνους ενός μεγάλου βιομηχανικού ατυχήματος, να γίνει στόχος αντιποίνων η περιοχή ή μεγάλης περιβαλλοντικής επιβάρυνσης; 
Ελάτε όποτε θέλετε να σας γυρίσουμε στη Δυτική Αττική, να δείτε και την ποιότητα ζωής και τις συνθήκες που δουλεύουν οι εργαζόμενοι. 
Τόσο εσείς, κύριε Υπουργέ, όσο και όλα τα άλλα κόμματα, είτε του Τσίπρα, είτε του ΣΥΡΙΖΑ, είτε του ΠΑΣΟΚ, γνωρίζουμε καλά ότι έχετε ψηφίσει αυτούς τους νόμους που έχουν βάλει ταφόπλακα στις ζωές των εργαζομένων και των κατοίκων στη Δυτική Αττική, που έχουν κάνει τη ζωή μας κόλαση και την καθημερινότητά μας να έρχεται αντιμέτωπη με εκρήξεις, με φωτιές, με συγκρούσεις που γίνονται μέσα με επικίνδυνα βυτιοφόρα. 
Πρόσφατα είχαμε και στην περιοχή του Ασπροπύργου -πριν μια βδομάδα- βυτιοφόρο με προπάνιο που είχε διαρροή και τον κίνδυνο μεγάλου βιομηχανικού ατυχήματος. Πρόσφατα είχαμε περιβαλλοντική επιβάρυνση στους δρόμους, αλλά και στη θάλασσα στη Δυτική Αττική. Η κατάσταση έχει φτάσει στο απροχώρητο. 
Πρέπει λοιπόν να αλλάξει ο νόμος, να παραδοθεί -ούτε εμάς στο ΚΚΕ μας απασχολεί, ούτε τους εργαζόμενους, ούτε τα σωματεία, τι λένε οι νόμοι- το παραλιακό μέτωπο στους κατοίκους και στους εργαζομένους της Δυτικής Αττικής, να παρθούν μέτρα προστασίας για την υγεία και τη ζωή των εργαζομένων στους χώρους δουλειάς, για την υγεία και τις ζωές των κατοίκων στη Δυτική Αττική, να δημιουργηθούν καινούργιοι χώροι πρασίνου, ελευθερίας κινήσεων, αλλά και ψυχαγωγίας και αναψυχής για όλους τους κατοίκους. 
Αυτό ήρθαμε να σας μεταφέρουμε, γι’ αυτό αγωνιζόμαστε δίπλα στον λαό και στους κατοίκους και αυτό θέλουμε να γίνουμε και στην τελική. 
ΠΡΟΕΔΡΕΥΩΝ (Πάρις Κουκουλόπουλος): Μετά τον κ. Τσοκάνη, τον λόγο έχει ο κύριος Υπουργός για τη δευτερολογία του. 
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε.
Θα επανέλθω λίγο στην ουσία της υπόθεσης, μετά και την τοποθέτηση του συναδέλφου. 
Επαναλαμβάνω ότι είναι σκόπιμο να εξετάσουμε τι ακριβώς αποφασίστηκε εν προκειμένω. Το Διοικητικό Συμβούλιο του Οργανισμού Λιμένος Ελευσίνας, ασκώντας τη νόμιμη θεσμική του αρμοδιότητα, ενέκρινε την παραχώρηση δικαιώματος απλής χρήσης συγκεκριμένου υπαίθριου χώρου της χερσαίας ζώνης στην θέση Κρόνος. Η παραχώρηση αυτή αφορά αποκλειστικά και μόνο στη στάθμευση των επιχειρησιακών οχημάτων της εταιρείας η οποία πήρε την παραχώρηση της χρήσης. 
Η συγκεκριμένη διοικητική πράξη έχει σαφώς προσδιορισμένο και αυστηρά περιορισμένο αντικείμενο. Δεν παρέχει κανένα -το τονίζω- απολύτως δικαίωμα άσκησης δραστηριοτήτων επεξεργασίας ή διαχείρισης αποβλήτων στον παραχωρούμενο χώρο και βεβαίως δεν υποκαθιστά οποιαδήποτε απαιτούμενη κατά νόμο άδεια ή έγκριση άλλης αρμόδιας αρχής. 
Αντιθέτως, στην ίδια την απόφαση του Διοικητικού Συμβουλίου του Οργανισμού Λιμένος τίθεται ρητή απαγόρευση για οποιαδήποτε ενέργεια υπερβαίνει τα όρια της απλής χρήσης. Απαγορεύεται ρητά τόσο η ανέγερση κατασκευών όσο και η διενέργεια πράξεων επεξεργασίας αποβλήτων. 
Επομένως, οι αναφορές περί κινδύνου βιομηχανικού ατυχήματος μεγάλης έκτασης από συγκεκριμένη πράξη δεν ανταποκρίνονται στο αντικείμενο της απόφασης. 
Περαιτέρω, η άσκηση της αρμοδιότητας αυτής από τον Οργανισμό Λιμένος Ελευσίνας διέπεται από τις αρχές της νομιμότητάς, της χρηστής διοίκησης, της αναλογικότητας και της εξυπηρέτησης του δημοσίου συμφέροντος, σε πλήρη εναρμόνιση με το ισχύον κανονιστικό και τιμολογιακό πλαίσιο, όπως αυτό αποτυπώνεται στην Κοινή Υπουργική Απόφαση του 2020-2021. Βέβαια, αυτή η απόφαση ρυθμίζει την παροχή λιμενικών υπηρεσιών και τη χρήση των λιμενικών εγκαταστάσεων.
Κάτι ακόμα πολύ σημαντικό. Σας υπενθυμίζω ότι η συνολική λειτουργία του Λιμένος Ελευσίνας θωρακίζεται περιβαλλοντικά και διέπεται από την υπ’ αριθμόν τάδε απόφαση του Υπουργού Περιβάλλοντος και Ενέργειας του Ιανουαρίου 2020-2024 για την απόφαση έγκρισης περιβαλλοντικών όρων ΑΕΠΟ, οι αυστηροί όροι της οποίας εφαρμόζονται απαρέγκλιτα με την επιφύλαξη κάθε άλλης απαιτούμενης διοικητικής άδειας ή έγκρισης. 
Άρα, θέλω και από το Βήμα αυτό να καθησυχάσω τους πολίτες της Ελευσίνας και ευρύτερα της Δυτικής Αττικής, που επικαλείστε, ότι δεν θα υπάρξει κανένα, μα κανένα, απολύτως περιβαλλοντικό ζήτημα. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Κύριε συνάδελφε, κύριε Συντυχάκη, περιμένουμε ενημέρωση από τον κύριο Υπουργό αν έχει κάποια αργοπορία στην προσέλευση και όσο μας πουν. Τώρα περιμένουμε τον συνεργάτη του να μας πει την ώρα άφιξης. Είπε κάτι; Όχι.
ΕΜΜΑΝΟΥΗΛ ΣΥΝΤΥΧΑΚΗΣ: Υπάρχει περίπτωση να μην έρθει;
ΠΡΟΕΔΡΕΥΩΝ (Πάρις Κουκουλόπουλος): Όχι, δεν έχουμε ενημερωθεί για κάτι τέτοιο.
Θα κάνουμε μια διακοπή 10 λεπτών, να το γράψουν στα Πρακτικά. Ωραία.
(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Πάρις Κουκουλόπουλος): Συνεχίζουμε τη συνεδρίαση με τη  δεύτερη με αριθμό 159/26-10-2026 επίκαιρη ερώτηση πρώτου κύκλου του Βουλευτή Ηρακλείου της Κ.Ο. Κομμουνιστικό Κόμμα Ελλάδας κ. Εμμανουήλ Συντυχάκη προς τον Υπουργό Υγείας με θέμα: «Για τα οξυμένα προβλήματα στο Γενικό Νοσοκομείο Χανίων».
Κύριε συνάδελφε, έχετε τον λόγο. 
ΕΜΜΑΝΟΥΗΛ ΣΥΝΤΥΧΑΚΗΣ: Ευχαριστώ πολύ, κύριε Πρόεδρε.
Κύριε Υπουργέ, τόσο εσείς, εκπροσωπώντας την Κυβέρνηση της Νέας Δημοκρατίας, όσο και οι Βουλευτές της, επιχειρήσατε πριν από λίγες μέρες να στήσετε ένα σόου στα Χανιά με τη συνδρομή, βέβαια, της βολικής Αντιπολίτευσης. 
Ακούσατε από πρώτο χέρι στο αμφιθέατρο για τις μεγάλες ελλείψεις του Νοσοκομείου. Δεν θα τις επαναλάβω. Κυρίως, όμως, πήρατε αποστομωτική απάντηση από χιλιάδες Χανιωτών στο μεγαλειώδες συλλαλητήριο στην προκλητική προτροπή σας ότι δεν υπάρχει λόγος να πραγματοποιηθεί, αφού δήθεν τα προβλήματα του Νοσοκομείου έχουν λυθεί. Είναι αυτές οι γνωστές κασέτες που αναμασάτε σαν περιφερόμενος θίασος σε όλη τη χώρα, που δεν μπορούν να κρύψουν τη γύμνια της διαχρονικής υποστελέχωσης. 
Οι εξαγγελίες για τον χαρακτηρισμό του Νοσοκομείου Χανίων ως άγονου πρώτης κατηγορίας και τα κίνητρα των 300 ευρώ μηνιαίως για τους ειδικευμένους γιατρούς, επιπλέον 300 ευρώ για συγκεκριμένες ειδικότητες -παθολόγους, αναισθησιολόγους- δεν αντιμετωπίζουν τις αιτίες υποστελέχωσης. 
Η πείρα από το νησί είναι αποκαλυπτική. Ο μοναδικός γαστρεντερολόγος του Νοσοκομείου Αγίου Νικολάου αξιοποίησε το μέτρο αυτό και αποχώρησε αφήνοντας το Νοσοκομείο χωρίς γαστρεντερολόγο. Το μέτρο αυτό δεν εγγυάται την παραμονή γιατρών, αφού προβλέπει δυνατότητα υποχρεωτικής μετάθεσης μετά από τρία χρόνια για την κατηγορία Α΄ και πέντε χρόνια για την κατηγορία Β΄ υπό τις προβλεπόμενες πάντα προϋποθέσεις. 
Αρκούν 300 ή 600 ευρώ για να κρατήσουν έναν γιατρό, όταν το κόστος στέγασης είναι δυσβάσταχτο, οι συνθήκες εργασίας είναι εξαντλητικές και οι βασικοί μισθοί δεν ανταποκρίνονται στην ευθύνη και την προσφορά του; Και τι γίνεται με τους νοσηλευτές, με τεχνολόγους, εργαστηριακούς, διοικητικούς, τεχνικούς, με όλους δηλαδή τους υπόλοιπους εργαζόμενους; Αυτών οι ανάγκες δεν μετράνε; 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Αντί, λοιπόν, να αναλάβετε τη στελέχωση των νοσοκομείων, καλείτε δήμους, περιφέρεια, την τοπική κοινωνία να βάλουν το χέρι στην τσέπη, δηλαδή να επιβάλουν τέλη στους δημότες -γιατί περί αυτού πρόκειται-, για να εξασφαλίσουν κίνητρα και στέγαση στους υγειονομικούς. Ακόμα και τα campus που ανακοίνωσε η κ. Μπακογιάννη είναι με ξένα κόλλυβα, είτε με σύμπραξη δημόσιου και ιδιωτικού τομέα είτε με τη συμβολή της Τοπικής Αυτοδιοίκησης. Δηλαδή πάλι οι δημότες πρέπει να πληρώσουν. Δημιουργείται ένας ανταγωνισμός μεταξύ περιοχών και νοσοκομείων, αντί να εξασφαλιστεί η ισότιμη κάλυψη των αναγκών. Το πραγματικό δίλημμα είναι: Η υγεία είναι κοινωνικό δικαίωμα για όλους ή εμπόρευμα για όσους μπορούν να πληρώσουν; 
Τα αιτήματα, λοιπόν, είναι πολύ ξεκάθαρα και χιλιοειπωμένα: Στελεχώστε το Νοσοκομείο άμεσα με το αναγκαίο προσωπικό όλων των ειδικοτήτων, όχι εξαγγελίες-ρουκέτες και ψίχουλα, μονιμοποίηση επικουρικών συμβασιούχων εργολαβικών εργαζομένων όλων των ειδικοτήτων. Διαμορφώστε ασφαλείς και ανθρώπινες συνθήκες εργασίας…. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε συνάδελφε. 
Ο κύριος Υπουργός έχει τον λόγο για την απάντησή του. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Πολύ ωραία να είσαι ΚΚΕ. Να ξέρεις ότι δεν θα κυβερνήσεις ποτέ και να λες στη Βουλή ό,τι σου κατέβει. 
Ο κύριος συνάδελφος, ο συμπαθέστατος, είπε: Επιστροφή δέκατου τρίτου - 2,5 δισεκατομμύρια τον μήνα-, βαρέα και ανθυγιεινά επέκταση σε όλο το Νοσοκομείο. Άρα, αυτό σημαίνει ότι θα φεύγουν όλοι σε σύνταξη στα 62 και άρα θα χρειαστούν χιλιάδες νέες προσλήψεις για να καλυφθούν τα κενά τα οποία θα δημιουργηθούν. Είπε: Μεγαλύτερους μισθούς σε όλο το Δημόσιο. Δηλαδή, τα 3 δισεκατομμύρια να τα κάνεις, ας πούμε, 4,5 δισεκατομμύρια, δηλαδή θα χρειαστεί άλλο 1,5 δισεκατομμύριο.
Δηλαδή, εσείς -για να το πούμε και να το καταλάβει ο κόσμος- σε ενάμισι λεπτό μοιράσατε 5-6 δισεκατομμύρια τον μήνα, δηλαδή περίπου 65-70 δισεκατομμύρια τον χρόνο. Τα μοιράσατε για πλάκα. Λάθος είπα, συγγνώμη, 6 δισεκατομμύρια τον χρόνο. Ο ΕΝΦΙΑ είναι 2,7 δισεκατομμύρια -το σύνολο του ΕΝΦΙΑ- και εσείς μοιράσατε 6 δισεκατομμύρια. Λέω να κάνουμε τον ΕΝΦΙΑ επί τρία, ένα που έχουμε τώρα συν άλλους δύο για να βγουν τα λεφτά που μοιράσατε. 
Αυτή είναι σοβαρή κουβέντα Βουλευτού; Πιστεύετε ότι έχουμε κάπου κρυμμένα κάποια τεράστια βουνά με δισεκατομμύρια σαν τον Σκρουτζ Μακ Ντακ και πάμε και τα χαϊδεύουμε το βράδυ; Ντροπή!
Επαναλαμβάνω: Μας λέτε μονιμοποίηση όλων των συμβασιούχων των επικουρικών. Μα, δεν ξέρετε ότι στο Σύνταγμα στο άρθρο 103 αυτό που λέτε απαγορεύεται; Και οι τριακόσιοι Βουλευτές να το ψηφίσουμε είναι παράνομο. Δεν γίνεται. Μονιμοποίηση εκτός ΑΣΕΠ στο Δημόσιο δεν υπάρχει. Δεν μπορεί να γίνει. Άρα, δεν αφορά στον Υπουργό Υγείας, ούτε εσάς, ούτε τον κύριο Πρόεδρο. Δεν μπορούμε. Πάει και αυτό. 
Μου είπατε ότι κάναμε σόου την Παρασκευή στο Νοσοκομείο Χανίων. Με συγχωρείτε, κύριε Πρόεδρε, το ότι κάθισε ο Υπουργός Υγείας της Ελλάδος μαζί με τον Διοικητή της Υγειονομικής Περιφέρειας, μαζί με τον Διοικητή του Νοσοκομείου και άκουσε όλους τους φορείς των Χανίων επί τρεισήμισι ώρες -όλο το βίντεο είναι αναρτημένο στο Youtube- είναι σόου; Ότι δώσαμε τον λόγο σε όποιον ζήτησε τον λόγο και εκπροσωπούσε κάποιον εκεί πέρα μέσα είναι σόου; Ότι συμφωνήσαμε και ανακοινώσαμε επί τόπου μέσα στον Νοέμβριο τέσσερις προκηρύξεις τεσσάρων μονίμων παθολόγων, δύο ή τριών αναισθησιολόγων, ότι κάναμε τα Χανιά «Άγονο Α΄», που ήταν το βασικό τους αίτημα, αυτό είναι σόου; Με συγχωρείτε, αλλά αν αυτό είναι σόου, θα πηγαίνω για σόου κάθε μέρα στα νοσοκομεία. 
Τώρα μου φέρνετε ως παράδειγμα ότι έγινε μεγάλη συγκέντρωση στα Χανιά. Πράγματι έγινε μεγάλη συγκέντρωση στα Χανιά. Εγώ δεν αδικώ τον κόσμο. Καλά έκανε και κατέβηκε. Εγώ ανέλαβα κάποιες δεσμεύσεις. Όταν θα πάω τον Φεβρουάριο ξανά στα Χανιά, θα εγκαινιάσω τα νέα ΤΕΠ πλέον μόνο για τον κόσμο. Τα ΤΕΠ στο Νοσοκομείο Χανίων τώρα είναι εξακόσια τετραγωνικά και τα ΤΕΠ που θα έχουν τέλος Ιανουαρίου θα είναι χίλια εφτακόσια. Θα πάω να τα εγκαινιάσω. Θα δούμε τότε τι θα έχουμε προσλάβει και σε νοσηλευτές και σε γιατρούς μέχρι εκείνη τη στιγμή.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
Ο κ. Συντυχάκης έχει τον λόγο για τη δευτερολογία του.
ΕΜΜΑΝΟΥΗΛ ΣΥΝΤΥΧΑΚΗΣ: Κύριε Υπουργέ, μην το παίζετε τρελίτσα. Σας τα έχουμε πει και σας τα έχουμε ξαναπεί και αν χρειαστεί, θα σας τα ξαναπούμε. Πόσα έχετε δώσει για τις Belharra; Μπορείτε να μου πείτε; Τέσσερα δισεκατομμύρια, έτσι με μία μονοκοντυλιά. Πόσα πρέπει να πάρετε από τις τράπεζες από τον αναβαλλόμενο φόρο; Ξεπερνούν τα δεκαπέντε δισεκατομμύρια. 
Πόσα πρέπει να πάρετε από τους εφοπλιστές, που τους έχετε πενήντα έξι φοροαπαλλαγές, δωρεάν πετρέλαιο, όταν οι αγρότες σας ζητάνε το ελάχιστο. Και λέτε πού θα τα βρείτε; Καλά, δεν ντρεπόμαστε λιγάκι; Μόνο το «α και ου» ξέρουμε να λέμε; Να πάρετε θέση για συγκεκριμένα προβλήματα. 
Η στελέχωση των δημοσίων νοσοκομείων είναι ευθύνη του κράτους, δεν είναι υπόθεση ούτε χορηγιών ούτε μέσα από εράνους. Τελικά που καταλήγουν όλα αυτά; Στην εμπορευματοποίηση της υγείας. Στη διάλυση και εμπορευματοποίηση της δημόσιας υγείας. Ούτε μπορεί να εξαρτάται από τη λογική του κόστους-οφέλους. Ξέρετε πόσα χειρουργεία εκκρεμούν στη Κρήτη; Με στοιχεία φρέσκα, 31-10-2026, εννέα χιλιάδες πεντακόσια εξήντα επτά χειρουργεία εκκρεμούν σε όλη την Κρήτη. Ήδη ξεκίνησαν στο ΠΑΓΝΗ τα απογευματινά χειρουργεία επί πληρωμή. Μπορείτε να μου πείτε αυτά πότε θα γίνουν; Πού τα παραδίδετε, λοιπόν, τα χειρουργεία; 
Στην υλοποίηση αυτής της ανθυγιεινής πολιτικής, όμως, συναντιέστε όλοι σας, παρά τους καβγάδες, Νέα δημοκρατία, ΣΥΡΙΖΑ, Τσίπρο-ΣΥΡΙΖΑ, ΠΑΣΟΚ κ.λπ., παρά τις όποιες επιμέρους διαφορές σας. Αυτή είναι η στρατηγική της εμπορευματοποίησης της υγείας, της συνύπαρξης του δημόσιου με τον ιδιωτικό τομέα, της λειτουργίας δημοσίων νοσοκομείων με ιδιωτικοοικονομικά κριτήρια, μετατροπή της υγείας σε πεδίο επιχειρηματικής δραστηριότητας. Και, φυσικά, τα άλλα κόμματα δεν μπορούν να εμφανίζονται ως δικαιωμένοι τιμητές όταν έχουν ήδη εφαρμόσει την ίδια πολιτική με τα απογευματινά ιατρεία επί πληρωμή, ελαστικές εργασιακές σχέσεις, με το πρώτο ιδιωτικό νοσοκομείο στη Σαντορίνη του ΣΥΡΙΖΑ. 
Τον στόχο, λοιπόν, εμπορευματοποίησης υπηρετεί και η συνταγματοποίηση, επειδή αναφερθήκατε στο Σύνταγμα, η συνταγματοποίηση της απαγόρευσης των μόνιμων θέσεων εργασίας, νομοθετώντας και εφαρμόζοντας αυτό το άθλιο καθεστώς των ΙΔΟΧ, των επικουρικών, των εργολαβικών, μέσω ΟΑΕΔ, σε αντίθεση με το ΚΚΕ που είχε καταθέσει πρόταση όταν συζητούσαμε το Σύνταγμα και θα την παρακαταθέσουμε για το άρθρο 103 του Συντάγματος για μετατροπή των συμβάσεων ορισμένου χρόνου σε αορίστου και την έχετε αρνηθεί όλοι σας. Αλλάξτε τη, λοιπόν. Γιατί το φέρνετε ως επιχείρημα, όταν δεν θέλετε να το αλλάξετε; 
Οι εξαγγελίες, λοιπόν, για προσλήψεις παθολόγων, αναισθησιολόγων, επικουρικού προσωπικού αποτυπώνουν αφενός το μέγεθος των προβλημάτων που είναι σταγόνα στον ωκεανό και αφετέρου επιβεβαιώνουν ότι πιάνουν -κατά κάποιον τρόπο- τόπο οι αγώνες των εργαζομένων. Να προκηρυχθούν όλες οι κενές θέσεις, όλων των ειδικοτήτων, να αυξηθούν οι μισθοί, να επεκταθούν τα βαρέα και ανθυγιεινά και αφορά και τα Χανιά και το «Βενιζέλειο» και το ΠΑΓΝΗ και τα νοσοκομεία του Ρεθύμνου, του Λασιθίου, τα κέντρα υγείας, το ΕΚΑΒ, τα Δημόσια Κέντρα Αποκατάστασης. 
Σας καταθέτω και την κοινή επιστολή δεκαέξι συλλόγων υγειονομικών του ΕΣΥ της Κρήτης. 
(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Γιατί θεωρείται ανέφικτο, για παράδειγμα, τον διπλασιασμό των μισθών των εργαζομένων στο ΕΣΥ, τις μαζικές προσλήψεις μόνιμου προσωπικού, αλλά θεωρείται αυτονόητες τις τεράστιες δαπάνες για τους πολεμικούς εξοπλισμούς. Από πού προκύπτει αυτό; Απέδειξαν, λοιπόν, οι Χανιώτες και όλοι οι Κρητικοί ότι οι αγώνες δεν είναι περιττοί και θα συνεχιστούν. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Συντυχάκη. 
Ο κύριος Υπουργός, ο κ. Άδωνις Γεωργιάδης, έχει τον λόγο για τη δευτερολογία του. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Πάμε τώρα να τα πούμε λίγο απλά. Επειδή, κύριε Πρόεδρε -δεν το λέω για αστείο, είναι γεγονός-, σχεδόν σε κάθε νοσοκομείο που πάω όταν υπάρχουν διαμαρτυρόμενοι -δεν υπάρχουν σε όλα, σε όσα υπάρχουν διαμαρτυρόμενοι- είναι πάντα ένα πανό του ΚΚΕ που λέει: «όχι στου ΝΑΤΟ τα σφαγεία», είναι το πιο συνηθισμένο σας σύνθημα.
ΕΜΜΑΝΟΥΗΛ ΣΥΝΤΥΧΑΚΗΣ: Αφού έχετε κατασφάξει τον κόσμο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Πάμε λίγο να το εξηγήσουμε. Προτείνετε μέτρα που κοστίζουν τον χρόνο 6 δισεκατομμύρια και φέρνετε ως παράδειγμα τις Belharra που κόστισαν σε διάστημα μιας δεκαετίας 4 δισεκατομμύρια. Τέσσερα δισεκατομμύρια για δέκα χρόνια που είναι οι πληρωμές των Belharra είναι τον χρόνο περίπου 700 εκατομμύρια. Εσείς θέλετε 6 δισεκατομμύρια, δηλαδή 6 χιλιάδες εκατομμύρια, δηλαδή όχι με τις τέσσερις Belharra δεν ξεχρεώνετε αυτά που υπόσχεστε και όλο τον στόλο των κρατών του κόσμου να είχαμε πάλι μας λείπουν για το ΕΣΥ λεφτά με αυτά που προτείνετε. 
Το λέω για να καταλάβει ο κόσμος ότι τα λεφτά για τις Belharra δεν έχουν να κάνουν καμία σχέση με το ΕΣΥ και δεν μπαίνει καθόλου στην κουβέντα. Δηλαδή, το ΚΚΕ τι λέει; Να μην εξοπλίζεται η Ελλάδα. Αυτό δεν το έχω καταλάβει. Το ΚΚΕ ισχυρίζεται ότι η Ελλάδα πρέπει να μείνει χωρίς Ένοπλες Δυνάμεις, να μην έχουμε πλοία; Να έχει η Τουρκία, αλλά εμείς να μην έχουμε; Αυτή είναι η πρόταση του ΚΚΕ; Γιατί αν αυτή είναι η πρόταση του ΚΚΕ, αρχίζω να ανησυχώ. Άρα, μάλλον, κάτι άλλο θα θέλατε να πείτε. Άρα, όλη η σχετική συζήτηση είναι ένας κομμουνιστικός λαϊκισμός για να περνάει η ώρα. Δεν έχει βάση πραγματική. 
Πάμε τώρα στην ουσία. Το άρθρο 103 του Συντάγματος δεν αλλάζει, γιατί τα κόμματα δεν θέλουν να αλλάξουν και εγώ δεν θέλω να αλλάξει καθόλου. 
ΕΜΜΑΝΟΥΗΛ ΣΥΝΤΥΧΑΚΗΣ: Γιατί το επικαλείστε;
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Διότι αν αλλάξει το άρθρο 103, θα σήμαινε ότι εγώ ως Υπουργός Υγείας θα μπορώ να διορίζω τους φίλους μου μόνιμους στο Δημόσιο. Όχι, δεν θέλω να διορίσω κανέναν στο Δημόσιο. Προτιμώ να υπάρχει ο ΑΣΕΠ και να υπάρχει διαφάνεια και ισοτιμία των Ελλήνων στην πρόοδο και στο Δημόσιο, παρά να μπορεί ο κάθε Γεωργιάδης να βάζει τον κολλητό του μόνιμο στο Δημόσιο. Καταλάβατε; Γιατί η ίδρυση του ΑΣΕΠ από την αείμνηστο Σάκη Πεπονή, κύριε Πρόεδρε, έγινε για να σταματήσουν οι πολιτικοί να μπορούν να διορίζουν όποιον θέλουν στο Δημόσιο. Και καλώς έγινε και το υπερασπίζομαι. Είναι σωστό και καλώς υπάρχει το Σύνταγμα. 
Πάμε, λοιπόν, τώρα στο δεύτερο. Λέτε γιατί θεωρώ ανέφικτο να διπλασιαστούν οι μισθοί στο ΕΣΥ. Πάμε να το δούμε με νούμερα, γιατί το θεωρώ ανέφικτο. Το σύνολο της μισθοδοσίας του ΕΣΥ, χωρίς τις δαπάνες του επικουρικού προσωπικού, είναι 3 δισεκατομμύρια το χρόνο. Με τις δαπάνες του επικουρικού προσωπικού είναι 3,5 δισεκατομμύρια. 
Με ρωτάει ο κ. Συντυχάκης: «Γιατί θεωρείτε ανέφικτο να διπλασιαστούν οι μισθοί τους;». Γιατί μου λείπουν 3,5 δισεκατομμύρια τον χρόνο, είναι η απάντηση. Ξαναλέω για να το καταλάβετε. Ο ΕΝΦΙΑ, που είναι ο βαρύτερος φόρος από κάθε πολιτική κρίση, δυσαρέσκεια, φασαρίες κ.λπ. στο σύνολο είναι 2,7 δισεκατομμύρια. Εσάς, για να κάνετε αυτά που λέτε, σας λείπει ένας ΕΝΦΙΑ συν άλλος μισός. Εσείς πώς το βλέπετε; Πολύ εφικτό να γίνει; Δηλαδή, σας κάνει εντύπωση γιατί το θεωρώ ανέφικτο; Δηλαδή, κοροϊδευόμαστε  μεταξύ μας.
ΕΜΜΑΝΟΥΗΛ ΣΥΝΤΥΧΑΚΗΣ: Αυτός είναι ο λαϊκισμός. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Λαϊκισμός είναι να πεις στον κόσμο ότι το κράτος δεν έχει δικά του λεφτά, αλλά σου έδωσε λεφτά από τον φόρο που μαζεύει. Εσείς λέτε ότι θα φορολογήσετε τους εφοπλιστές. Αυτή είναι η απάντηση του ΚΚΕ. Ποιους εφοπλιστές; Δεν ξέρετε ότι ο εφοπλιστής μπαίνει το κινητό του τηλέφωνο και με ένα email αλλάζει σημαία; Δεν ξέρετε ότι τα πλοία έχουνε σημαία που αλλάζει με ένα email και προπέλα και φεύγουνε. Ξέρετε κανένα κράτος να έχει φορολογήσει τους εφοπλιστές και δεν το ήξερα; 
Άρα, λοιπόν, κύριε Συντυχάκη, εσείς λαϊκίζετε και το κόμμα σας. Η Κυβέρνηση έχει αυξήσει το προσωπικό του ΕΣΥ όσο μπορούμε και τους μισθούς του ΕΣΥ όσο μπορούμε. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον Υπουργό. 
Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων και ερωτάται το Σώμα αν δέχεται στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Με τη συναίνεση του Σώματος και ώρα 17.02΄ λύεται η συνεδρίαση για αύριο, ημέρα Τρίτη 3 Νοεμβρίου 2026 και ώρα 9.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.  
Ο ΠΡΟΕΔΡΟΣ                                                       ΟΙ ΓΡΑΜΜΑΤΕΙΣ
